title: Nikolai Frederik Severin Grundtvig

text: Nikolai Frederik Severin Grundtvig [ˈneɡolaɪ̯ ˈfʁæðʁæɡ ˈsɛʋəʁin ˈɡʁɔndʋi] () oli tanskalainen teologi ja kirjailija. Hän oli kansanopistoliikkeen perustaja ja uskonnollinen uudistajanimensä mukaisesti kutsutun grundtvig’laisuuden perustaja.


title: Nikolai Frederik Severin Grundtvig

text: Grundtvig kuului vanhaan luterilaisen pappissukuun, ja hän suoritti itsekin teologian maisterin tutkinnon. Toisaalta häntä kiinnostivat kansan muinaisuskonnot. Vuosina 1825–1837 hän ei saanut hoitaa pappisvirkaa, koska hänen ajatuksiaan pidettiin poikkeavina.


title: Nikolai Frederik Severin Grundtvig

text: Grundtvig halusi herättää kansan taisteluhengen, jotta sen keskuuteen syntyisi yhteinen kansallisuushenki. Sen avulla kansasta tulisi elävä ja luova kokonaisuus. Kristillisyys liittyy Grundtvig’n mielestä tähän siten, että ihmisen on voitava elää rikkaasti, jotta hän sen avulla kasvaisi kristityksi.


title: Nikolai Frederik Severin Grundtvig

text: Kasvatuksen piti Grundtvig’n mielestä pohjautua kansallishenkeen, elävään kristillisyyteen, mielipiteen vapauteen ja harkittuihin näkemyksiin. Hän oli kiinnostunut ennen kaikkea aikuisopiskelun kehittämisestä. Vuonna 1844 perusti kansanopistolaitoksen edistämään tavoitteitaan. Kansanopistoaate saikin voimakasta vastakaikua Tanskassa ja muissa pohjoismaissa.


title: Nikolai Frederik Severin Grundtvig

text: Grundtvig’n muistolle omistettu Grundtvig’n kirkko ("Grundtvigs Mindekirke") on rakennettu 1921–1940 Kööpenhaminaan.


title: José Rizal

text: José Protasio Rizal Mercado y Alonso Realonda (19. kesäkuuta 1861 Calamba City – 30. joulukuuta 1896 Manila) oli filippiiniläinen tutkija, runoilija, kirjailija, taidemaalari ja kuvanveistäjä. Rizal ajoi Filippiinien itsenäisyyttä Espanjan vallan alta ja häntä pidetään Filippiinien kansallissankarina.


title: José Rizal

text: Euroopassa opiskellessaan Rizal oli näkyvin uudistusten puolestapuhuja Filippiineillä Espanjan siirtomaa-aikana. Häntä pidettiin virheellisesti Espanjan vastaisen kapinan aloittajana, mikä johti Rizalin teloitukseen 30. joulukuuta 1896. Filippiineillä päivä on nykyään kansallinen vapaapäivä. Vuotta myöhemmin italialainen anarkisti Michele Angiolillo murhasi Espanjan pääministerin Antonio Cánovas del Castillon ja kertoi yhdeksi syyksi Rizalin teloituksen.


title: Sirkka-Liisa Sass

text: Sirkka-Liisa Sass (o.s. Krapinoja, s. 28. joulukuuta 1938) on suomalainen lauluntekijä, sanoittaja ja kehotaiteilija, omien sanojensa mukaan myös ”poikkitaiteilija”. Vuonna 2001 hän teki skolioosin vaikeuttamasta elämästään taidenäyttelyn ja dokumenttiromaanin. Hänet tunnetaan erityisesti lukuisista lauluistaan Anneli Saaristolle, kuten "Elän hetkessä", josta tuli Saariston läpimurtoalbumin nimikappale. Sirkka-Liisa Sass käyttää myös taiteilijanimeä Sirkka-Liisa Krapinoja-Sass.


title: Sirkka-Liisa Sass

text: Sass suoritti humanistisia ja mainosalan opintoja Turun yliopistossa ja Hampurissa, jossa tapasi tulevan aviomiehensä. Hän asui pitkään Saksassa työskennellen perheenemäntänä ja miehensä yrityksessä ja sai kaksi lasta (tytär Annamaria Sass 20.3.1972–5.12.2011 ja poika s. 1974). Sassin aviomies kuoli 2001, ja Sass palasi pysyvästi Suomeen.


title: Sirkka-Liisa Sass

text: Pisimpään Sass on ollut tunnettu lauluntekijänä ja sanoittajana. Hän on tehnyt lauluja muun muassa Anneli Saaristolle ja Kapsäkki-musiikkiteatterille. Vuonna 1991 hän levytti itse omia laulujaan albumille "Mä olen nainen", säestäjänä Trio Töykeät. Ensimmäisellä julkaistulla laulullaan ”Elän hetkessä” hän pääsi vuonna 1984 Suomen Euroviisukarsinnan semifinaaliin ja laulusta tuli Anneli Saariston läpimurtoalbumin nimikappale. Vuonna 1991 hän jakoi ensimmäisen Pilkkalaulun SM-kilpailun voiton Työväen Musiikkitapahtumassa Valkeakoskella laulullaan ”Balladi Suomineidolle”.


title: Sirkka-Liisa Sass

text: Sass näkee itsensä etupäässä sanoittajana, vaikka useimmat laulunsa hän on myös itse säveltänyt. Lauluista on vuosien varrella koottu lukuisia lauluiltoja ja kabareenäytöksiä Helsingin piennäyttämöille vaihtelevan ryhmän kera, solisteina muiden muassa Noora Raikamo ja Reeta Viljamaa ja pianistina Michael Kujawa. Konsertti "Yksisiipinen enkeli" sai useita esityksiä keväällä 2001 Helsingin Avoimet ovet -teatterissa, solistina Anneli Saaristo ja säestäjänä Tessa Virta Trio. Esitys nähtiin myös Turun kaupunginteatterissa ja Tampere-talossa. Syksyllä 2009 uuden Kapsäkki-musiikkiteatterin Allotria-ravintola avattiin teatterinjohtaja, sopraano Reetta Ristimäen aloitteesta Sassin lauluilla, joita tulkitsi teatterin omista muusikoista koottu "Sassin Poppoo", ja esitykset jatkuivat vuoteen 2011 asti. Kapsäkin artistit Maija Ruuskanen ja Veera Railio sovittivat Sassin lauluista kuoro-ohjelmiston, jota Philomela-kuoro on vuodesta 2011 esittänyt muun muassa Espoon Sello-salissa ja Helsingin Kanneltalossa.


title: Sirkka-Liisa Sass

text: Vaikean skolioosin ja rintasyövän vuoksi Sass on käynyt läpi lukuisia leikkauksia. Sass teki selkärankansa oikaisuhistoriaan liittyvän näyttelyn "Noidankehä", joka oli esillä Porin taidemuseossa 1999, sitten Kiasmassa keväällä 2001 ja edelleen Lappeenrannassa, Tukholmassa, Itävallan Grazissa ja Englannin Liverpoolissa. Näyttely koostui valokuvista, videoista ja ortopedisista laitteista. Sass kirjoitti kokemuksistaan myös samannimisen dokumenttiromaanin. Vuonna 2011 Sass teki ”puolispontaanin body art -performanssin” tilaisuudessa, jossa yhdysvaltalainen Guerrilla Girls -feministiryhmä oli esiintymässä. Sass meni yleisön eteen ja paljasti yksirintaisen, skolioosin vääntämän ylävartalonsa.


title: Sirkka-Liisa Sass

text: Sassille on myönnetty valtion taiteilijaeläke kuva- ja säveltaiteen ansioista. Yksittäisiä Sassin tekemiä lauluja ovat levyttäneet myös mm. Hellin Leed, Arja Saijonmaa, Kari Piironen ja Viktor Klimenko.


title: Brandon Wheat Kings

text: Brandon Wheat Kings on Kanadassa Western Hockey Leaguessa pelaava juniorijääkiekkojoukkue. Seuran kotikaupunki on Brandon Manitobassa.


title: Air Guitar in Oulu

text: Air Guitar in Oulu on kanadalainen vuonna 2003 ilmestynyt dokumenttielokuva. Kent Sobeyn ohjaamaa elokuvaa ei ole suomennettu.


title: Air Guitar in Oulu

text: Elokuva kertoo Andrew Bucklesin haaveesta voittaa Oulussa järjestettävät Ilmakitaransoiton MM-kisat. Elokuvassa itseään esittävä Buckles sijoittui Ilmakitaransoiton vuoden 2002 kisoissa jaetulle toiselle sijalle yhdessä Uuden-Seelannin Toby Penehan kanssa.


title: Moose Jaw Warriors

text: Moose Jaw Warriors on Western Hockey Leaguessa pelaava junioriseura. Seuran kotikaupunki on Moose Jaw Saskatchewanissa.


title: Barry Pepper

text: Barry Robert Pepper (s. 4. elokuuta 1970 Campbell River, Brittiläinen Kolumbia, Kanada) on kanadalainen näyttelijä. Hänet tunnetaan parhaiten rooleista Jonnie Goodbye Tyler elokuvassa "Taistelukenttä Maa", Kersantti Michael Strank elokuvassa "Isiemme liput" ja Sotamies Daniel Jackson elokuvassa "Pelastakaa sotamies Ryan".


title: Barry Pepper

text: Pepper voitti vuonna 2011 Parhaan miespääosan Primetime Emmy -palkinnon näyteltyään Robert F. Kennedyn roolin draamasarjassa "Kennedyt" ("The Kennedys").


title: Barry Pepper

text: Lisäksi hän on ollut ehdolla useiden palkintojen saajaksi.


title: Prince Albert Raiders

text: Prince Albert Raiders on Western Hockey Leaguessa pelaava junioriseura. Seuran kotikaupunki on Prince Albert Saskatchewanissa. Seura pelasi kaudet 1972-1982 SJHL-juniorisarjassa.


title: Regina Pats

text: Regina Pats on Western Hockey Leaguessa pelaava junioriseura. Seuran kotikaupunki on Regina Saskatchewanissa.


title: Kimberley Mickle

text: Kimberley Mickle (s. 28. joulukuuta 1984 Subiaco, Länsi-Australia) on australialainen keihäänheittäjä.


title: Kimberley Mickle

text: Alle 18-vuotiaiden MM-kilpailuissa 2001 Mickle saavutti kultaa heitettyään 51,83 metriä. Alle 20-vuotiaiden MM-kilpailuissa 2002 hän sijoittui yhdeksänneksi tuloksella 50,01. Berliinin MM-kilpailuissa 2009 Mickle jäi karsintaan tuloksella 57,46. Delhin Kansainyhteisön kisoissa 2010 hän sai hopeaa tuloksella 60,90. Daegun MM-kilpailuissa 2011 hän sijoittui finaalissa kuudenneksi 61,96 metriä kantaneella heitolla. Lontoon olympialaisissa 2012 Mickle jäi karsintaan tuloksella 59,23. Moskovan MM-kilpailuissa 2013 Mickle saavutti hopeaa uudella ennätyksellään, 66,60 metriä. Hän heitti Oseanian ennätyksen 66,83 Melbournessa 22. maaliskuuta 2014. Hän voitti kultaa Glagow'n Kansainyhteisön kisoissa 2014 tuloksella 65,96.


title: Swift Current Broncos

text: Swift Current Broncos on Western Hockey Leaguessa pelaava junioriseura. Seuran kotikaupunki on Swift Current Saskatchewanissa.


title: Kathryn Mitchell

text: Kathryn Mitchell (s. 10. heinäkuuta 1982 Hamilton, Victoria) on australialainen keihäänheittäjä.


title: Kathryn Mitchell

text: Lontoon olympialaisissa 2012 Mitchell sijoittui finaalissa yhdeksänneksi tuloksella 59,46 metriä. Moskovan MM-kilpailuissa 2013 Mitchell sijoittui finaalissa viidenneksi heitettyään 63,77 metriä. Rio de Janeiron olympialaisissa 2016 hän oli kuudes tuloksella 64,36.


title: Kathryn Mitchell

text: Mitchell paransi Oseanian ennätyksen Melbournessa helmikuussa 2018 lukemiin 67,58 ja 3. maaliskuuta samassa kaupungissa tulokseen 68,57 metriä. Huhtikuussa 2018 hän voitti kultaa Gold Coastin Kansainyhteisön kisoissa jälleen maanosan ennätystuloksella 68,92.


title: Is Tropical

text: Is Tropical on englantilainen indie-yhtye, joka perustettiin Lontoossa vuonna 2009. Sen menestynyt ensisingle oli "When O' When".


title: Is Tropical

text: Yhtyeen jäseniä ovat Simon Milner (laulu, kitara, kosketinsoittimet), Gary Barber (laulu, kitara, kosketinsoittimet) ja Dominic Apa (rummut).


title: Marie Laveau

text: Marie Catherine Laveau (n. 10. syyskuuta 1801, New Orleans – 16. kesäkuuta 1881), oli neworleansilainen voodoo-papitar ja kaupungin voodoo-kuningatar.


title: Marie Laveau

text: Marie Laveau syntyi mahdollisesti vuonna 1801. Hän oli ranskankielinen Louisianan kreoli. Laveaussa oli tiettävästi kongolaista, eurooppalaista ja intiaaniverta, ja hän syntyi vapaana. Hän meni ensimmäisen kerran naimisiin vuonna 1819. Hänen toinen aviomiehensä oli ranskalainen aatelinen ja armeijan kapteeni Christophe Glapion, jonka kanssa hän sai useita lapsia. Laveau oli luku- ja kirjoitustaidoton.


title: Marie Laveau

text: Laveaun elämästä ei tiedetä kovinkaan paljon varmaa, ja moni hänestä kerrottu tarina saattaa kertoa hänen samannimisestä tyttärestään, joka oli myös tunnettu voodoo-papitar. Laveaun kerrotaan työskennelleen ennen papittaren uraansa varakkaiden naisten kampaajana. Hän alkoi järjestää julkisia voodoo-seremonioita Lake Pontchartrainin ja Bayou Saint Johnin rannalla. Laveau oli harras katolilainen, ja hän yhdisteli voodoohon kristinuskoa. Laveaun ansiosta voodoo saavutti suosiota paitsi mustien, myös valkoisten neworleansilaisten keskuudessa.


title: Marie Laveau

text: Laveausta tuli yksi New Orleansin vaikutusvaltaisimmista naisista. Hän keräsi suuren omaisuuden, toimi viinin maahantuojana ja hankki itselleen New Orleansin suurimman kenkäkokoelman. Hänen väitettiin myös toimineen parittajana, joka hankki varakkaille valkoisille miehille rakastajattaria. Hän käytti taitojaan ja vaikutusvaltaansa vähäosaisten hyväksi: hän hoiti keltakuumeen ja koleran uhreja sekä osti orjia vapaaksi.


title: Marie Laveau

text: Laveaun muistoa ja legendaa ylläpidetään yhä New Orleansin voodoopiireissä. Hänen haudakseen uskottu Glapionin sukuhauta on suosittu pyhiinvaelluspaikka, jonne vierailijat jättävät esineitä ja raapustelevat kolmen X:n sarjoja.


title: Toni Hallio

text: Toni Hallio (s. 11. huhtikuuta 1980 Helsinki) on suomalainen muusikko, jonka instrumentti on rummut. Hänet tunnetaan parhaiten toimimisessa Norther-yhtyeen rumpalina vuosina 1996-2005. Hän oli yksi Northerin perustajajäsenistä, mutta päätti jättää yhtyeen ja antaa tilaa vuonna 2006 hänen tilalleen tulleelle Heikki Saarelle.


title: Pantha du Prince

text: Hendrik Weber, taiteilijanimeltään Pantha du Prince, on saksalainen elektronisen musiikin tuottaja ja DJ.


title: Paul Painlevé

text: Paul Painlevé (5. joulukuuta 1863 Pariisi – 29. lokakuuta 1933 Pariisi) oli ranskalainen matemaatikko ja poliitikko, joka toimi lyhyen aikaa Ranskan pääministerinä vuosina 1917 ja 1925.


title: Paul Painlevé

text: Painlevé opiskeli École Normale Supérieuressa, valmisteli funktioteoriaa käsitelleen väitöskirjansa Göttingenin yliopistossa Saksassa ja väitteli Pariisissa 1887. Samana vuonna hänet nimitettiin professoriksi Lilleen. Painlevé palasi Pariisiin ja toimi opettajana École Polytechniquessa vuodesta 1892, Collège de Francessa vuodesta 1896 ja École Normale Supérieuressa vuodesta 1897. Hän oli alallaan arvostettu ja voitti 1890 "Grand Prix des Sciences Mathématiques" sekä 1894 "Prix Bordin" -palkinnon. Hänet valittiin vuonna 1900 myös Ranskan tiedeakatemian jäseneksi.


title: Paul Painlevé

text: Painlevén merkittävimmät matemaattiset saavutukset liittyivät differentiaaliyhtälöiden teoriaan. Ruotsin kuningas Oskar II kutsui hänet vuonna 1895 luennoimaan Tukholman yliopistoon. Painlevé julkaisi Tukholmassa pitämänsä luennot kaksi vuotta myöhemmin nimellä "Leçons sur la théorie analytique des équations differentielles" (”Oppitunteja differentiaaliyhtälöiden analyyttisestä teoriasta”). Teos sisälsi muun muassa joitain merkittäviä näkökohtia kolmen kappaleen probleemaan. Painlevén mukaan on nimetty hänen kuvaamansa Painlevén yhtälöt.


title: Paul Painlevé

text: Dynamiikan kautta Painlevé kiinnostui myös ilmailuun liittyvistä tieteellisistä haasteista ja kehitti teoriaa lentämisestä ilmaa raskaammilla välineillä. Kun Wilbur Wright vuonna 1908 vieraili Ranskan Auvoursissa, Painlevé oli yksi ensimmäisiä hänen kyydissään lentokoneella matkustaneita ranskalaisia. Vuonna 1909 Painlevé järjesti ensimmäisen ilmailun mekaniikkaa käsitelleen yliopistokurssin.


title: Paul Painlevé

text: Painlevén poliittinen ura alkoi, kun hänet valittiin Ranskan edustajainkamariin Pariisin edustajana vuonna 1906. Hänestä tuli sittemmin pienikokoisen tasavaltalaissosialistien puolueen johtava hahmo. Ensimmäisen maailmansodan aikana hän osoitti suurta kiinnostusta Ranskan sodanjohtoon ja strategiaan. Painlevé tuli lokakuussa 1915 opetus- ja keksintöministeriksi Aristide Briandin hallitukseen ja maaliskuusta syyskuuhun 1917 hän toimi sotaministerinä Alexandre Ribot’n hallituksessa. Sotaministerinä Painlevé asettui vastustamaan ylipäällikkö Robert Nivellen suunnittelemaa hyökkäystä Aisnejoella, mutta suunnitelma oli jo niin pitkällä ettei hän voinut enää peruuttaa sitä. Huhti–toukokuussa 1917 toteutettu niin sanottu Nivellen offensiivi epäonnistui, minkä jälkeen Painlevé järjesti kenraali Philippe Pétainin nimityksen ensin huhtikuussa yleisesikunnan päälliköksi ja toukokuussa uudeksi ylipäälliköksi Nivellen tilalle.


title: Paul Painlevé

text: Kun Ribot’n hallitus menetti vasemmiston tuen ja erosi, Painlevésta tuli uusi pääministeri 12. syyskuuta 1917. Seuraavassa kuussa hän hyväksyi ympärysvaltojen ylimmän sotaneuvoston perustamisen ja valitsi kenraali Ferdinand Fochin Ranskan edustajaksi siihen. Painlevén hallitus ei onnistunut saavuttamaan sosialistien tukea ja oikeisto taas syytti sitä ponnettomuudesta tappiomielialan torjumisessa. Hallituksen kärsittyä tappion edustajainkamarin äänestyksessä 13. marraskuuta Painlevé joutui eroamaan pääministerin paikalta ja hän oli sen jälkeen lopun sodan ajan ulkona Ranskan hallituksesta.


title: Paul Painlevé

text: Painlevé oli perustamassa sosialistien ja radikaalien vaaliliittoa (Cartel des Gauches), joka voitti oikeiston Bloc Nationalin vuoden 1924 parlamenttivaaleissa. Hänet valittiin edustajainkamarin puhemieheksi ja hän oli myös vasemmistoliittouman presidenttiehdokas, mutta hävisi vaalin Gaston Doumerguelle. Painlevé toimi uudelleen pääministerinä huhtikuusta marraskuuhun 1925, jolloin Ranskaa vaivasi frangin arvon alenemisesta aiheutunut talouskriisi. Painlevé erosi kertaalleen lokakuun lopussa, mutta kokosi saman tien uuden hallituksen, jossa toimi samalla myös valtiovarainministerinä. Hän erosi kuitenkin uudelleen jo kuukauden päästä, koska hallitus ei päässyt yhteisymmärrykseen tarvittavista toimenpiteistä talouskriisin ratkaisemiseksi. Painlevé oli 1925–1929 sotaministerinä Aristide Briandin, Edouard Herriotin ja Raymond Poincarén hallituksissa. Tässä asemassa hän tuki Maginot-linjan rakentamista. Ilmailusta kiinnostuneen Painlevén johdolla perustettiin vuonna 1930 Ranskan ilmailuministeriö ja hän toimi kahdesti ilmailuministerinä vuosina 1930–1932, minkä jälkeen jäi eläkkeelle.


title: Teija Lehtimäki

text: Teija Lehtimäki (o.s. "Kuntola"; s. 6. heinäkuuta 1981) on suomalainen ampumahiihtäjä. Hän on edustanut Suomea maajoukkuetasolla niin maailmancupissa, IBU-Cupissa (josta myös saavuttanut osakilpailuvoittoja) sekä maailmanmestaruuskilpailuissa vuosina 2008 ja 2009. Ampumahiihdossa hänen seuransa on Ahveniston Ampumahiihtäjät (AAH) ja maastohiihdossa Hämeenlinnan Hiihtoseura. Lehtimäellä on useita mitaleita SM-hiihdoista Hämeenlinnan Hiihtoseuran viestijoukkueen osana.


title: Mervi Markkanen

text: Mervi Markkanen (s. 31. maaliskuuta 1984) on suomalainen ampumahiihtäjä. Hän on edustanut Suomea maajoukkuetasolla niin maailmancupissa, IBU-Cupissa sekä nuorten maailmanmestaruuskilpailuissa neljä kertaa vuosien 2002-2005 aikana. Parhaana saavutuksena hänellä on kaksi pronssia nuorten MM-kisoista vuodelta 2002 Ridnaun-Val Ridannasta, Italiasta ja vuodelta 2005 Kontiolahdesta.


title: Jääkiekon historia

text: Jääkiekko syntyi Pohjois-Amerikassa eurooppalaissiirtolaisten tuomien shintyn, hurlingin ja jääpallon kaltaisten pelien muunnelmana. Ensimmäiset kirjalliset maininnat jäällä pelatuista joukkuepallopeleistä ovat vuoden 1800 tietämiltä. Brittiläiset sotilaat ryhtyivät ensimmäisenä pelaamaan virallisia otteluita Kingstonissa ja Halifaxissa 1800-luvun puolivälissä. Tuolloin pelaajamäärä oli yhdeksän.


title: Jääkiekon historia

text: Nykymuotoisen jääkiekon syntypaikkana pidetään Kanadan Montrealin McGill-yliopistoa, jossa opiskelijat kehittivät 1870-luvulla lajille uudet säännöt. Kansainvälinen jääkiekkoliitto julisti Montrealin jääkiekon syntypaikaksi vuonna 2007. Alkuaikoina kentällä on ollut viisitoista ja yhdeksän kenttäpelaajaa per joukkue. Sitten määrä pudotettiin seitsemään ennen nykyisen kuuden pelaajan kokoisen miehityksen käyttöönottoa. Alkuaikojen jääkiekossa sai syöttää vain eteenpäin. Eroa nykyiseen jääkiekkoon on myös se, että vaihtopelaajia ei käytetty, eli kaikki samat miehet pelasivat pelin alusta loppuun saakka.


title: Jääkiekon historia

text: Montrealissa sijaitseva Victoria Skating Rink oli organisoidun jääkiekon synnyinpaikka (nykyään sen paikalla toimii autovuokraamo). Se myös määräsi nykyaikaisen jääkiekkokaukalon perusmuodon. Se rakennettiin vuonna 1862 Drummond Street- ja Stanley Street -katujen väliselle maapalalle. Kadut olivat vähän yli 60 metrin päässä toisistaan. Niiden väliin rakennetun jääkentän mitat olivat noin 60x25 metriä. Pohjoisamerikkalaisen kaukalon koko on nykyisin lähes sama (61×26 metriä).


title: Jääkiekon historia

text: 3. maaliskuuta 1875 McGill-joukkueen ottaessa mittaa Camain Torrencen Victoria-joukkueesta jäällä oli kummassakin joukkueessa yhdeksän pelaajaa, eikä jääkiekon sääntökirjaa oltu vielä kirjoitettu tai pelikentän mittoja määrätty. Näin Victoria Skating Rin määräsi kentälle sopivan koon ja muodon. Kapteenina toimineen Creightonin McGill-joukkue voitti Torrancen pelaajat numeroin 2-1. Kumpikin joukkue puolusti maalia, jonka virkaa hoiti kaksi 2,44 metrin päässä toisistaan olevaa lippua. Ottelun kulkua ohjasi jo tuolloin tuomari.


title: Jääkiekon historia

text: Ranskalainen Pierre Coubertin matkusti talvella 1889 Kanadaan ja Yhdysvaltoihin. Hän tutustui matkallaan moniin talviurheilulajeihin, joista häneen teki erityisen vaikutuksen kanadalainen versio jääkiekosta. Kesti kuitenkin useita vuosia ennen kuin hänen matkallaan oli vaikutusta Euroopassa isoilla kentillä pelattuun jääpalloon.


title: Jääkiekon historia

text: Euroopassa jääkiekolle tasoittivat tietä eri lajien urheiluseurat sekä yksilöt. Kun Kingstonista kotoisin oleva luistelija George Meagher matkusti Kanadasta Pariisiin vuonna 1894, hän huomasi, etteivät eurooppalaiset olleet tietoisia kanadalaisesta jääkiekosta. Kun hän palasi Eurooppaan vuoden 1897 lopulla, hän toi mukanaan jääkiekkovarusteita. Sen jälkeen hän kutsui pariisilaisen Palais de Glace -seuran luistelijoita sekä luistelunopettajia pelaamaan ystävyysotteluita lontoolaisia jääpalloseuroja vastaan.


title: Jääkiekon historia

text: Pariisilaiset olivat lajissa täysin aloittelijoita, kun taas skotlantilaiset olivat jääpalloilijoita. The Scotsman -lehdessä 17. tammikuuta 1933 julkaistussa artikkelissa Skotlannin kapteeni William Pollock-Wylie kertoi, että "hockeyta" pelattiin Euroopassa tuolloin ensimmäistä kertaa kiekko pelivälineenä. Muuten pelissä käytettiin jääpallon sääntöjä. Pelaajat ja harrastajat pukeutuivat yhteiskuntaluokalleen sopivasti asianmukaisiin tennisasuihin ja flanellihousuihin.


title: Jääkiekon historia

text: Brittiläisen Ice Hockey -julkaisun ensimmäisessä numerossa vuodelta 1932 mainitaan, että ensimmäiset oikeat ottelut pelattiin Englannissa talvella 1902-1903 Knightsbridge Princes' -luistelukerhossa. Tuolloin muodostettiin lontoolaiskanadalainen joukkue, joka koostui suurimmaksi osaksi laki- ja lääketieteen opiskelijoista. Joukkueen kapteenina toimi kanadalaisen jääkiekon Princes'in pelaajille opettanut Donald Kingston. Muutama vuosi myöhemmin 1906 perustettiin toinen kanadalaisvaikutteinen joukkue, Oxford Canadians. Joukkue koostui pääasiassa Oxfordissa opiskelevista kanadalaisista Rholes Scholar -stipendiaateista, jotka kiertelivät ympäri Eurooppaa esittelemässä luistelutaitojaan.


title: Jääkiekon historia

text: Maaliskuussa 1905 pelattiin kaksi ottelua, joita nykyään pidetään ensimmäisinä "virallisin" otteluina Euroopassa. Niitä mainostettiin Belgia-Ranska-maaotteluina, vaikka ne olivat käytännössä FPB Brusselsin ja CP Parisin välisiä seuraotteluita. Belgialaisjoukkue voitti ensimmäisen ottelun 3-0 ja toisen 4-2.


title: Jääkiekon historia

text: Louis Magnus oli jääkiekon alkuaikoina tärkein sen kehitykseen vaikuttanut henkilö. Magnus syntyi Jamaikalla vuonna 1881. Hänen vanhempansa olivat ranskalaisia ja perhe muutti Pariisiin hänen ollessa kahdeksanvuotias. Magnus oli myös kantava voima CP Paris -seuran (viralliselta nimeltään Club de Patineurs de Paris) ja kansainvälisen jääkiekon kehityksen takana ensimmäistä maailmansotaa edeltävinä vuosina.


title: Jääkiekon historia

text: Lordi Stanley vahvisti jääkiekon asemaa perustamalla Stanley Cupin vuonna 1893. Organisoitu jääkiekko juontaa juurensa kuitenkin aina vuoteen 1875, jolloin Montrealin McGill-yliopiston opiskelijat pelasivat sitä.


title: Jääkiekon historia

text: Eri maiden väliset sääntöerot korostuivat vuonna 1905 Belgian ja Ranskan välisissä otteluissa. Erot näkyivät myös Sveitsin Les Avantsissa 15. tammikuuta 1905 pelatussa ottelussa. Magnusin kirjoitus Bulletin de Club des Patineurs de Paris -lehden kolumnissa: Hänen oli tarkoitus esitellä ehdotuksensa kansainväliselle luistinliitolle ISU:lle, mutta se ei kiinnostunut asiasta.


title: Jääkiekon historia

text: Se johti siihen, että Magnus perusti itsenäisen, vain jääkiekkoon keskittyneen liiton. Näin syntyi IIHF:ää edeltänyt LIHG (La Ligue Internationale de Hockey sur Glace.


title: Jääkiekon historia

text: Magnus järjesti LIHG:n ensimmäisen kokouksen Pariisissa 15.–16. toukokuuta 1908. Paikalla oli edustajia Ranskan CPP:stä, Belgiasta, Sveitsistä ja Isosta-Britanniasta.


title: Jääkiekon historia

text: Vaikka LIHG perustettiin keväällä 1908, sen oli odotettava lähes seuraavaan talveen asti ennen ensimmäisen kansainvälisen turnauksen järjestämistä. Turnaus järjestettiin Berliinissä 3.–5. marraskuuta. Turnaukseen osallistui neljä joukkuetta ja siinä käytettiin kanadalaisia mailoja ja kiekkoja. Peli koostui kahdesta 20 minuutin erästä ja voittajajoukkue sai hopeisen pokaalin.


title: Jääkiekon historia

text: Toinen merkittävä kansainvälinen turnaus järjestettiin Ranskan Chamonix’ssa 23.–25. tammikuuta 1909. Ensimmäisen kerran böömiläiset käyttivät kanadalaisia mailoja ja kiekkoja. LIHG:n toinen kokous järjestettiin turnauksen aikana ja siinä sovittiin jääkiekon säännöistä.


title: Jääkiekon historia

text: 14. maaliskuuta 1911 LIHG hyväksyi kanadalaiset jääkiekkosäännöt lajin kaikille tasoille, mikä osoitti kunnioitusta lajin kotimaata kohtaan.


title: Jääkiekon historia

text: Esimmäistä maailmansotaa seuranneina vuosina jääkiekon suosio kasvoi niin paljon, että vuoden 1920 kesäolympialaiset järjestänyt Belgia ilmoitti lisäävänsä kisaohjelmaan jääkiekon ja taitoluistelun, jos Kanada tulee mukaan.


title: Jääkiekon historia

text: Kanadalaiset sopeutuivat nopeasti pieneen jäähän, koska he olivat tottuneet luistelemaan pienillä ulkojäillä Manitobassa. Turnauksen maalikuningas oli myöhemmin myös kunniagalleriaan valittu Frank Fredrickson. Yleisön suosikkina oli pikaluistelija Mike Goodman. Amerikkalaiset olivat turnauksessa ainoita, jotka pysyivät Kanadan vauhdissa mukana.


title: Jääkiekon historia

text: Kanada voitti kullan lopulta helposti vuonna 1920 ja uusi saman neljä vuotta myöhemmin Chamonix’ssa järjestetyissä talviolympialaisissa. Kanadan joukkue Toronto Granites voitti kaikki viisi otteluaan yhteismaalierolla 110-3.


title: Jääkiekon historia

text: Euroopan maista ainoastaan Saksalla ja Puolalla oli varaa lähettää kiekkojoukkueet Lake Placidin talviolympialaisiin 1932. Saksan joukkue voitti pronssia. Sen joukkueen tehokkain oli Rudi Ball, joka teki kuudessa ottelussa kolme maalia ja syötti kaksi. Puola oli harjoitellut ennen turnausta yhdessä NHL-joukkue New York Rangersin kanssa.


title: Jääkiekon historia

text: Saksassa Garmisch-Partenkirchenissä järjestetyissä olympialaisissa 1936 koettiin suurin toista maailmansotaa edeltänyt yllätys, kun Iso-Britannia voitti kultaa kaatamalla Kanadan numeroin 2-1. Brittien joukkueesta 11 oli varttunut ja saanut kiekko-oppinsa Kanadassa.


title: Jääkiekon historia

text: Ensimmäiset olympialaisista erillään järjestetyt MM-kilpailut järjestettiin vuonna 1930 Chamonix’ssä, Wienissä ja Berliinissä. Kanada pääsi kisoissa suoraan loppuotteluun, jossa se kukisti Saksan 6-1.


title: Jääkiekon historia

text: MM-kisoissa ja olympialaisissa Kanadaa 1930-luvulla edustaneet joukkueet pelasivat Euroopassa yhteensä 330 ottelua, joista suurin osa oli näytösotteluita. Kanada voitti niistä 293 ja hävisi ainoastaan 16.


title: Jääkiekon historia

text: 1930-luvulla jääkiekko globalisoitui entistä enemmän. Aasiassa, Afrikassa ja Oseaniassa toimi kaikissa aktiiviset jääkiekkoliigat.


title: Jääkiekon historia

text: Vaikka Afrikka oli ensimmäisen kerran MM-kisoissa edustettuna vuonna 1961, ensimmäinen kosketus kansainväliseen jääkiekkoon tapahtui jo syyskuussa 1936, jolloin brittiläiset Oxfordin ja Cambridgen yliopistojoukkueet matkustivat Johannesburgiin pelaamaan näytösotteluita.


title: Jääkiekon historia

text: Australian jääkiekkohistoria ulottuu pidemmälle, kuin useat lajin harrastajat uskovat. Australiassa pelattiin ensimmäiset ottelut vuonna 1906. Ensimmäinen kansainvälinen ottelu järjestettiin 1907. Vuonna 1909 Australiassa käytettiin ensimmäistä kertaa kanadalaisia sääntöjä sekä varusteita.


title: Jääkiekon historia

text: Toinen maailmansota esti vuosina 1947–1948 pelaamisen olympia- ja MM-tasoilla, mutta se ei täysin estänyt seura- ja maajoukkueita pelaamasta. Useat joukkueet kuitenkin heikentyivät huomattavasti, kun niiden pelaajia kutsuttiin asepalvelukseen.


title: Jääkiekon historia

text: Sodan aikana järjestettiin useita kansainvälisiä kilpailuja. Yksi merkittävistä kilpailuista oli talviurheiluviikko, joka järjestettiin Garmisch-Partenkirchenissä vuosina 1940 ja 1941.


title: Jääkiekon historia

text: Joulukuun 1940 ja marraskuun 1943 välillä Berliinin Sportpalast-hallissa pelattiin 35 kansainvälistä ottelua. 36. ottelussa saksalaisjoukkuetta vastaan olisi pelannut HC Davos, mutta ottelu piti perua hallin kärsittyä pahoja vaurioita liittoutuneiden pommitusten seurauksena.


title: Alexander Weckström

text: Alexander Weckström (s. 27. maaliskuuta 1987 Ahvenanmaa) on suomalainen jalkapalloilija. Pelipaikaltaan hän on hyökkääjä ja hän on edustanut ruotsalaisseura Rynninge IK:ta vuodesta 2010 lähtien. Aiemmin hän on edustanut myös IFK Mariehamnia (26 ottelua, 3 maalia) ja IFK Örebrota (6 ottelua, 2 maalia). Ahvenanmaan jalkapallomaajoukkueessa hän on pelannut vuodesta 2007 alkaen 8 ottelua ja viimeistellyt niissä 5 maalia.


title: Anders Överström

text: Anders Överström (s. 25. marraskuuta 1985 Maarianhamina Ahvenanmaa) on suomalainen jalkapalloilija. Pelipaikaltaan hän on maalivahti. Urallaan hän on pelannut aikuisten tasolla IFK Mariehamnin riveissä 7 ottelua Veikkausliigassa vuosien 2007 ja 2008 aikana.


title: Kaj Lindström

text: Kaj Lindström (s. 31. heinäkuuta 1969) on suomalainen kartanlukija. Hän on tehnyt yhteistyötä rallin saralla vuodesta 1996 lähtien niin Tapio Laukkasen, Tommi Mäkisen, Kristian Sohlbergin kuin Kimi Räikkösenkin kanssa. Hän on ollut voittamassa yhtä rallia Tommi Mäkisen kanssa Monte Carlossa vuonna 2002 ja ollut lisäksi palkintopallilla kaikkiaan viisi kertaa.


title: Sergei Aleinikov

text: Sjarhei Jauhenavitš Aleinikau (, , s. 7. marraskuuta 1961 Minsk, Valko-Venäjän SNT, Neuvostoliitto) on urheilu-uransa jo päättänyt Neuvostoliittoa ja Valko-Venäjää edustanut jalkapalloilija ja nykyinen jalkapallovalmentaja. Myös hänen poikansa, vuonna 1991 syntynyt Artur Aleinikau on jalkapalloilija, joka pelaa ammatikseen Italiassa.


title: Sergei Aleinikov

text: Vuosiin 1981–1998 ajoittuneella aktiiviurallaan Aleinikau pelasi Dinamo Minskin (220 ottelua, 31 maalia), Juventus FC:n (30 ottelua, 3 maalia), U.S. Leccen (59 ottelua, 2 maalia), Gamba Osakan (83 ottelua, 14 maalia), IK Oddevoldin (5 ottelua, 0 maalia), ja Coriglianon (9 ottelua, 1 maali) riveissä.


title: Sergei Aleinikov

text: Maajoukkuetasolla hän pelasi sekä Neuvostoliiton jalkapallomaajoukkueessa vuosina 1984–1992 (77 ottelua, 6 maalia) että Valko-Venäjän jalkapallomaajoukkueessa vuosina 1992–1994 (4 ottelua, 0 maalia).


title: Sergei Aleinikov

text: Valmentajana hän on toiminut pääosin alasarjojen seuroja Italiassa sekä muun muassa Juventuksen junioriakatemian valmennustehtävissä vuosina 2005–2007. Viimeisimpänä työtehtävänä hänellä oli N.K. Kras A.S.D.:n valmentaminen vuosien 2011 ja 2012 aikana.


title: Sergei Aleinikov

text: Sjarhei Aleinikau valittiin vuonna marraskuussa 2003 Valko-Venäjän parhaaksi jalkapalloilijaksi viimeisimpien 50 vuoden ajanjaksolta.


title: Johan Cronje

text: Johan Cronje (s. 13. huhtikuuta 1982 Bloemfontein) on eteläafrikkalainen keskimatkojen juoksija. Hänen päälajinsa on 1 500 metrin juoksu.


title: Johan Cronje

text: Cronje voitti yllättäen pronssia vuonna 2013 Moskova MM-kilpailuissa 1 500 metrin matkalla ajalla 3.36,83. Afrikan mestaruuskilpailuissa hän on ollut viides 2004 ja 2012 sekä kuudes 2006. Olympialaisissa 2004 ja MM-kilpailuissa 2005 hän eteni välieriin. Hän sijoittui 1 500 metrillä viidenneksi alle 18-vuotiaiden MM-kilpailuissa 1999 ja alle 20-vuotiaiden MM-kilpailuissa 2000. Hän pitää kyseisellä matkalla hallussaan myös Etelä-Afrikan ennätystä.


title: Johan Cronje

text: Lähde: IAAF


title: Suomen Paralympiakomitea

text: Suomen Paralympiakomitea ry on vuonna 1994 perustettu yhdistys, jonka tehtävänä on suomalaisen vammaishuippu-urheilun tukeminen ja rahoittaminen sekä Suomen joukkueen johtaminen ja kokoaminen kesä- ja talviparalympialaisiin. Suomen Paralympiakomitea koostuu 20 eri jäsenjärjestöstä, joita ovat Suomen Vammaisurheilu ja -liikunta VAU ja 19 kansallista lajiliittoa. Suomen Paralympiakomitea on myös Kansainvälisen Paralympiakomitean (IPC) jäsenjärjestö.


title: Vantaanlaakson ostoskeskus

text:
Vantaanlaakson ostoskeskus on Vantaanlaakson kaupunginosassa sijaitseva pieni kaksikerroksinen ostoskeskus. Eero Kostiaisen suunnittelema, vuonna 1982 valmistunut ostoskeskus edustaa tavanomaista 1980-luvun arkkitehtuuria. Alkuperäisiin palveluihin kuuluivat mm. postitoimisto ja kultasepän liike. Sittemmin palvelut ovat vaihtuneet tavanomaisempiin liikkeisiin. Nykyisin ostoskeskuksessa sijaitsee 6 liiketilaa, joissa toimii K-Market, parturi-kampaamo, pizzeria, Sähkö Pietikäinen Oy, mausteiden tukkukauppa ja Vantaanlaakson seurakuntatila.
Kunnoltaan ostoskeskus on todettu museoviraston vuoden 2008 selvityksessä hyvin säilyneeksi.


title: André Tardieu

text: André Pierre Gabriel Amédée Tardieu (22. syyskuuta 1876 Pariisi – 15. syyskuuta 1945 Menton) oli ranskalainen poliitikko, joka toimi kolmesti Ranskan pääministerinä vuosina 1929–1930 ja 1932.


title: André Tardieu

text: Tardieu opiskeli École Normale Supérieuressa ja loi 1897–1902 lyhyen diplomaattiuran, minkä jälkeen hän siirtyi lehtimieheksi ja sai mainetta "Le Temps" -lehden ulkomaanosaston johtajana. Hän julkaisi myös useita kansainvälistä politiikkaa käsitelleitä kirjoja. Hänet valittiin 1914 Ranskan edustajainkamariin, mutta ensimmäisen maailmansodan sytyttyä hän liittyi jalkaväkeen ja palveli sotilaana vuoteen 1916. Tardieu oli yksi Ranskan valtuuskunnan jäsenistä Pariisin rauhankonferenssissa ja osallistui Versaillesin rauhansopimuksen sisällön muotoiluun. Hän esiintyi voimakkaana Georges Clemenceaun politiikan tukijana ja toimi Clemenceaun hallituksessa marraskuusta 1919 tammikuuhun 1920 Ranskaan liitettyjen Alsacen ja Lorrainen ministerinä. Clemenceaun vetäydyttyä politiikasta Tardieu torjui kaikki hänelle tarjotut ministerinsalkut ja toimi 1921–1924 poleemisen "L’écho national" -lehden päätoimittajana. Hän seurasi oppi-isänsä poliittista linjaa tuomitsemalla kaikki ehdotukset Versaillesin rauhassa Saksalle määrättyjen rangaistusten lieventämisestä. Tardieu putosi edustajainkamarista vuoden 1924 vaaleissa, mutta hänet valittiin uudelleen kaksi vuotta myöhemmin.


title: André Tardieu

text: Tardieu toimi yleisten töiden minsierinä ja sittemmin sisäministerinä Raymond Poincarén hallituksessa 1920-luvun lopulla ja kohosi parlamentissa keskusta-oikeiston johtavaksi poliitikoksi. Hän toimi pääministerinä 2. marraskuuta 1929 – 17. helmikuuta 1930 ja 2. maaliskuuta – 5. joulukuuta 1930. Hänen hallituksensa käyttivät paljon varoja julkisiin hankkeisiin. Tardieu toimi Pierre Lavalin johtamissa hallituksissa 1931–1932 maatalousministerinä ja 1932 lyhyesti sotaministerinä, kunnes palasi kolmannen kerran pääministeriksi 20. helmikuuta 1932. Hävittyään parlamenttivaaleissa hän kuitenkin erosi jo 10. toukokuuta samana vuonna. Lopullisesti Tardieu vetäytyi politiikasta vuonna 1936.


title: André Tardieu

text: Tardieun tuotantoon kuuluvat muun muassa "La France et les alliances" (1908), Versaillesin rauhaa käsittelevä "La Paix" (1921) ja Ranskan parlamentaarista järjestelmää arvostellut kaksiosainen teos "La Révolution à refaire" (1936–1937).


title: Robert Crottet

text: Robert Crottet (1908–1987) oli sveitsiläinen kirjailija, joka asui 1930-luvun lopulla Petsamon kolttasaamelaisten luona ja kirjoitti kokemuksistaan kirjan.


title: Robert Crottet

text: Crottet saapui loppuvuodesta 1938 Petsamon Suonikylään ja vietti sitten lähes vuoden kylän kolttien luona. Hän kirjoitti kokemuksiensa pohjalta romaanin "Mauno-poro ja taivaanpalot". Sotien jälkeen Crottet palasi vielä evakkoon joutuneiden kolttien luokse voidakseen auttaa heitä muun muassa keräämällä varoja uusien porojen ostamiseen.


title: Camille Chautemps

text: Camille Chautemps (1. helmikuuta 1885 Pariisi – 1. heinäkuuta 1963 Washington DC, Yhdysvallat) oli ranskalainen poliitikko, joka toimi kolmesti Ranskan pääministerinä vuosina 1930, 1933–1934 ja 1937–1938.


title: Camille Chautemps

text: Chautemps syntyi tunnettuun poliitikkoperheeseen ja loi menestyksekkään uran asianajajana, minkä myötä hän kohosi vaikutusvaltaiseksi henkilöksi radikaalisosialistisessa puolueessa. Hänet valittiin ensin Toursin pormestariksi ja vuonna 1919 edustajainkamarin jäseneksi. Chautemps toimi useita kertoja Ranskan oikeus- ja sisäministerinä vuosien 1924 ja 1926 välillä. Pääministerinä hän oli ensi kerran parin viikon ajan helmikuussa 1930 ja uudelleen marraskuusta 1933 tammikuuhun 1934. Hän joutui eroamaan sen jälkeen kun hänet oli julkisuudessa yhdistetty Staviskyn tapauksena tunnettuun taloudellisen skandaaliin. Pääministerikausiensa välillä Chautemps oli eri ministerinviroissa useissa hallituksissa. Kolmannen kerran hän toimi pääministerinä kesäkuusta 1937 maaliskuuhun 1938. Chautempsin kolmas hallitus myötäili kansanrintamapolitiikkaa, mutta ei toteuttanut yhtä kunnianhimoisia uudistuksia kuin edeltäjänsä Léon Blumin hallitus.


title: Camille Chautemps

text: Chautemps oli ministerinä myös silloin, kun Ranskan puolustus luhistui toisessa maailmansodassa vuonna 1940. Hän oli hallituksen sisällä ensimmäisten joukossa kannattamassa aselepoa saksalaisten kanssa ja tukemassa kenraali Philippe Pétainin nostamista Ranskan johtoon. Chautemps jatkoi ministerinä jonkin aikaa myös Vichyn hallituksessa, mutta ollessaan virkamatkalla Yhdysvalloissa hän teki siihen pesäeron. Hän asui pääosan loppuelämästään Yhdysvalloissa. Sodan jälkeen hänet tuomittiin Ranskassa poissaolevana yhteistyöstä vihollisen kanssa.


title: Dexter Lee

text: Dexter Lee (s. 18. tammikuuta 1991 Montego Bay) on jamaikalainen pikajuoksija.


title: Dexter Lee

text: Lee on ensimmäinen 100 metrin juoksussa kaksi alle 20-vuotiaiden maailmanmestaruutta voittanut urheilija. Aikuisten arvokisoissa hän oli osana mestaruuden vienyttä Jamaikan 4×100m viestijoukkuetta vuoden 2011 MM-kisoissa.


title: Kemar Bailey-Cole

text: Kemar Bailey-Cole (s. 10. tammikuuta 1992) on jamaikalainen pikajuoksija.


title: Kemar Bailey-Cole

text: Bailey-Cole juoksi Lontoon olympialaisissa 2012 alkuerissä Jamaikan 4×100 metrin viestijoukkueessa. Loppukilpailussa toinen kokoonpano voitti olympiakultaa. Moskovan MM-kilpailuissa 2013 hän sijoittui 100 metrillä neljänneksi ajalla 9,98 sekä juoksi toisen osuuden kultaa voittaneessa Jamaikan pikaviestijoukkueessa. Glasgow'n Kansainyhteisön kisoissa 2014 hän voitti kultaa sekä 100 metrillä ajalla 10,00 että 4×100 metrin viestissä. Hän saavutti IAAF World Relays -kilpailuissa pikaviestissä kultaa 2014 juostuaan alkuerissä ja hopeaa 2015 juostuaan myös loppukilpailussa. Rio de Janeiron olympialaisissa 2016 hän juoksi 4 × 100 metrin alkuerissä. Jamaika voitti toisella kokoonpanolla loppukilpailussa kultaa.


title: Staviskyn tapaus

text: Staviskyn tapaus oli Ranskaa vuosina 1933–1934 kuohuttanut taloudellinen ja poliittinen skandaali, joka horjutti maan keskustavasemmistolaista hallitusvaltaa.


title: Staviskyn tapaus

text: Joulukuussa 1933 Alexandre Stavisky -nimisen liikemiehen Bayonnessa pyörittämän luottolaitoksen velkakirjat paljastuivat katteettomiksi. Tammikuussa Stavisky löydettiin kuolleena ja poliisi julisti tapauksen itsemurhaksi. Oppositiossa ollut Ranskan oikeisto alkoi tämän jälkeen levittää käsitystä, joiden mukaan useat vaikutusvaltaiset poliitikot olisivat sekaantuneet hämäriin toimiin ja Stavisky olisi murhattu skandaalin salaamiseksi. Ranskan hallituksen yritykset vaientaa asiasta käyty keskustelu vahvistivat näitä uskomuksia. Kolmatta tasavaltaa vastustaneet poliittiset ryhmät, kuten Action Française ja Croix de Feu näkivät tilaisuutensa ja asettuivat johtamaan suuria mielenosoituksia horjuttaakseen parlamentaarista järjestelmää. Tapahtumat huipentuivat 6. helmikuuta 1934, jolloin 15 ihmistä kuoli Pariisissa syntyneessä mellakassa.


title: Staviskyn tapaus

text: Peräkkäin pääministereinä toimineet radikaalipuolueen poliitikot Camille Chautemps ja Édouard Daladier joutuivat molemmat eroamaan kriisin seurauksena. Tämän jälkeen entinen presidentti Gaston Doumergue kokosi keskustan puolueista uuden kansallisen yhtenäisyyden hallituksen, joka onnistui voittamaan takaisin kansalaisten luottamuksen ja tilanne rauhoittui.


title: Croix de Feu

text: Croix de Feu (”Tulinen risti”) oli Ranskassa vuosina 1927–1936 toiminut oikeistolainen poliittinen järjestö. Kyseessä oli alkujaan ensimmäisen maailmansodan veteraanien järjestö, joka alkoi tukea äärikansallismielisiä näkemyksiä. Toiminnan huippu osui François de La Rocquen puheenjohtajakaudelle. Staviskyn tapauksen kuohuttaessa Ranskaa Croix de Feu järjesti suuria katumielenosoituksia kaataakseen Ranskan hallituksen. Järjestö kuitenkin menetti tämän seurauksena arvovaltansa. Lopulta kansanrintamahallitus lakkautti sen vuonna 1936. La Rocque perusti sen suraajaksi "Parti Social Français" -nimisen puolueen.


title: Kauko Hahtola

text: Kauko Henrik Hahtola, vuoteen 1945 "Haikara" (s. 31. lokakuuta 1927 Piippola – 10. huhtikuuta 2005 Kangasala) oli suomalainen metsätieteilijä. Hän oli Helsingin yliopiston maankäytön ekonomian professori 1977–1991. Hän tutki metsänomistajien päätöksentekoa. Valmistuttuaan metsänhoitajaksi 1952 hän työskenteli ennen yliopistovirkaa käytännön metsänhoitajana ja vuodesta 1959 Työtehoseurassa.


title: Kirjoharlekiini

text: Kirjoharlekiini ("Eurylaimus ochromalus") on harlekiinien heimoon kuuluva varpuslintu.


title: Kirjoharlekiini

text: Kirjoharlekiinia tavataan Bruneissa, Indonesiassa, Malesiassa, Myanmarissa ja Thaimaassa. Singaporesta se on hävinnyt. Se on edelleen paikallisesti yleinen, mutta vähenemässä elinympäristöjen tuhoutumisen takia. Laji on luokiteltu silmälläpidettäväksi.


title: Kirjoharlekiini

text: Kirjoharlekiini elää alankojen metsissä 1 200 metrin korkeuteen asti. Se voi elää myös hakatuissa metsissä, jos niihin jätetty korkeita puita.


title: Lumen taju

text: Lumen taju on Peter Høegin kaunokirjallinen teos. Suomeksi sen on kustantanut Tammi.


title: Lumen taju

text: Lumen tajun tapahtumat lähtevät liikkeelle kun kuusivuotias Esajas putoaa kerrostalon katolta. Smilla tietää ettei kyseessä ole onnettomuus sillä hän on nähnyt jäljet lumessa, talon katolla. Ne ovat Esajaksen omat jäljet, eikä muita näy, mutta Smilla osaa lukea lunta. Poliisi ei kuitenkaan usko naisen selityksiä jäljistä ja pojan korkeanpaikankammosta, niinpä Smilla alkaa tutkia tapausta itse. Pian hän pääsee vaiettujen Grönlantiin suuntautuneiden tutkimusmatkojen jäljille ja sotkeutuu johonkin paljon suurempaan, jota hänen on itsekin vaikea ymmärtää. Tietoja tonkiessaan hänen omakin henkensä joutuu vaaraan useammankin kerran.


title: Eurylaimus samarensis

text: Eurylaimus samarensis on harlekiinien heimoon kuuluva varpuslintu. Se on erotettu omaksi lajikseen filippiinienharlekiinista.


title: Eurylaimus samarensis

text: "Eurylaimus samarensista" tavataan Filippiinien Itä-Visayasilla. Se on luokiteltu vaarantuneeksi, koska se on vähenemässä nopeasti elinympärsitöjen tuhoutumisen takia. Sen kannaksi arvioidaan 3 500–15 000 yksilöä.


title: Eurylaimus samarensis

text: "Eurylaimus samarensis" elää luonnotilaisissa alankometsissä 750 metrin korkeuteen asti. Se kestää vain pieniä elinympärsitömuutoksia.


title: Bloc National

text: Bloc National (”Kansallinen blokki”) oli Ranskassa ensimmäisen maailmansodan jälkeen syntynyt oikeistopuolueiden liittouma, joka hallitsi maan parlamenttia vuosina 1919–1924. Sen johtajiin kuuluivat muun muassa presidentti Alexandre Millerand ja entinen presidentti Raymond Poincaré.


title: Bloc National

text: Sotaa seuranneen kansallismielisen hengen siivittämänä Bloc National sai marraskuun 1919 vaaleissa noin kolmen neljäsosan enemmistön parlamentin alahuoneeseen eli edustajainkamariin, mikä oli yksi oikeiston parhaista vaalituloksista kolmannen tasavallan historiassa. Parlamenttiryhmään kuului paljon sotaveteraaneja sekä konservatiivisia katolisia, jotka halusivat vahvistaa uudelleen katolisen kirkon asemaa Ranskassa. Kyseinen tavoite ei kuitenkaan toteutunut. Bloc National ajoi myös tinkimätöntä linjaa Saksan maksettavaksi määrättyjen sotakorvausten suhteen, mikä huipentui Ruhrin miehitykseen tammikuussa 1923. Frangin arvon aleneminen synnytti kuitenkin pian Ranskassa talouskriisin, joka vähensi hallituksen suosiota. Oikeisto hävisi toukokuussa 1924 parlamenttivaalit keskustan ja vasemmiston muodostamalle Cartel des Gauches -liittoumalle.


title: Filippiinienharlekiini

text: Filippiinienharlekiini ("Sarcophanops steerii") on harlekiinien heimoon kuuluva varpuslintu.


title: Filippiinienharlekiini

text: Filippiinienharlekiinia tavataan kotoperäisenä Filippiineillä. Se on luokiteltu vaarantuneeksi, koska sen populaatio on pieni, pirstaloitunut ja vähenemässä nopeasti elinympäristöjen tuhoutumisen seurauksena.


title: Jyrki Haikonen

text: Jyrki Eero Olavi Haikonen (s. 1935) on suomalainen toimittaja, koulutukseltaan valtiotieteiden maisteri. Hän oli Uuden Suomen varapäätoimittaja 1971–1976 ja päätoimittaja vuodesta 1976 ja EVA:n varatoimitusjohtaja vuodesta 1985.


title: Kultakurkkuharlekiini

text: Kultakurkkuharlekiini ("Corydon sumatranus") on harlekiinien heimoon kuuluva varpuslintu.


title: Kultakurkkuharlekiini

text: Kultakurkkuharlekiinia tavataan laajalla alueella Kaakkois-Aasiassa. Sen kannankehitys on laskeva, mutta laji on luokiteltu elinvoimaiseksi, koska sen ei uskota olevan vaarallisen harvinainen eikä vähenemisen vielä uskota vaarantavan sitä.


title: Mustakulmaharlekiini

text: Mustakulmaharlekiini ("Serilophus lunatus") on harlekiinien heimoon kuuluva varpuslintu.


title: Mustakulmaharlekiini

text: Mustakulmaharlekiinia tavataan laajalla alueella Kaakkois-Aasiassa. Sitä on kuvattu harvinaisesta paikallisesti yleiseksi. Sen kannankehitys on laskeva, mutta lajin ei uskota vielä olevan vaarassa ja se on luokiteltu elinvoimaiseksi.


title: Aleksandrian pöytäkirja

text: Aleksandrian pöytäkirja on arabimaiden syksyllä 1944 allekirjoittama sopimus, joka aloitti niiden yhteistoiminnan ja johti arabiliiton perustamiseen seuraavana vuonna.


title: Aleksandrian pöytäkirja

text: Egypti ja Irak saivat itsenäisyytensä jo ennen toista maailmansotaa, ja sodan aikana 1941 itsenäistyivät mm. Syyria ja Libanon. Uudet maat eivät hyväksyneet kolonialismia, vaan halusivat päättää asioistaan itse. Niiden väestö seurasi kansainvälisiä tapahtumia ja tulkitsi niiden johtavan arabimaiden täyteen itsenäisyyteen. Arabeilla oli myös toiveena, että arabimaat toimisivat ulkopolitiikassaan samansuuntaisesti ja yhteisymmärryksessä.


title: Aleksandrian pöytäkirja

text: Egyptin Aleksandriassa pidettiin maailmansodan loppuvaiheessa arabimaiden kokous. Siellä allekirjoitettiin 7. lokakuuta 1944 pöytäkirja, jossa arabimaat sitoutuivat yhteistoimintaan. Allekirjoittajamaat olivat Egypti, Irak, Syyria, Jordania (silloinen Transjordania) ja Libanon. Ne sopivat yhteistyöstä (1) talouden (valtiontalouden, kaupan, valuutta-asioiden, maatalouden ja teollisuuden), (2) liikenteen (rautateiden, tie- ja lentoliikenteen, posti- ja puhelinliikenteen), (3) kulttuuriasioiden, (4) kansallisuusasioiden (passi-, viisumi-, tuomio- ja rikosasioiden), (5) sosiaalisten kysymysten sekä (6) kansanterveyden alalla. Sopimuksessa otettiin kantaa myös Palestiinan kysymykseen toteamalla, että arabit eivät hyväksy palestiinalaisten aseman heikentämistä (esimerkiksi maanomistusasioissa) juutalaisten maahanmuuton takia.


title: Aleksandrian pöytäkirja

text: Arabiliitto perustettiin maaliskuussa 1945 Kairossa. Sen tärkeimpänä tehtävänä oli edistää arabimaiden yhteistoimintaa. Käytännössä sen tärkeimmiksi tehtäviksi muodostui arabimaiden yhteinen ulkopolitiikka: toimet Israelia kohtaan sekä suhteet Yhdysvaltoihin ja Neuvostoliittoon. Egyptistä tuli arabiliiton johtava maa Gamal Abdel Nasserin noustua 1950-luvun puolivälissä Egyptin johtoon.


title: Harakkaharlekiini

text: Harakkaharlekiini ("Psarisomus dalhousiae") on harlekiinien heimoon kuuluva varpuslintu.


title: Harakkaharlekiini

text: Harakkaharlekiinia tavataan Intian niemimaan pohjoisosissa ja Kaakkois-Aasiassa. Sen on raportoitu olevan suhteellisen yleinen suurimmassa osassa levinneisyysaluettaan, mutta levinneisyysalueensa luoteisosissa se on harvinaisempi. Lajin kannankehitys on laskeva, mutta sen ei vielä uskota olevan vaarassa, joten se on luokiteltu elinvoimaiseksi.


title: Tarhaharlekiini

text: Tarhaharlekiini ("Cymbirhynchus macrorhynchos") on harlekiinien heimoon kuuluva varpuslintu.


title: Tarhaharlekiini

text: Tarhaharlekiinia tavataan laajalla alueella Kaakkois-Aasiassa. Sitä on kuvattu harvinaisesta paikallisesti yleiseksi. Sen kannankehitys on laskeva, mutta laji on luokiteltu elinvoimaiseksi, koska sen ei uskota vielä olevan vaarassa.


title: Cartel des Gauches

text: Cartel des Gauches (”Vasemmiston kartelli”) oli Ranskassa 1920- ja 1930-luvuilla toiminut keskustavasemmistolainen puolueliittouma, joka rakentui radikaalien ja sosialistien yhteistyölle. Se oli vallassa vuosina 1924–1926 ja 1932–1934. Liittoon kuului neljä ryhmää: itsenäiset radikaalit, radikaalisosialistit, tasavaltalaissosialistit (PRS) ja SFIO.


title: Cartel des Gauches

text: Ranskan sosialistit olivat perinteisesti kaihtaneet liittoutumista porvarillisten puolueiden kanssa, mutta taipuivat ensimmäisen maailmansodan jälkeen liittoon radikaalien kanssa kootakseen voimat valtaan noussutta Bloc National -nimistä oikeistoliittoumaa vastaan. Vasemmisto-oppositio voitti toukokuun 1924 parlamenttivaalit ja sai enemmistön Ranskan edustajainkamariin. Pääministeriksi tuli tämän myötä radikaalien johtaja Édouard Herriot. Hänen hallituksensa pyrki kokoamaan vasemmiston rivejä kirkonvastaisuuden avulla ja ajoi koululaitoksen sekularisointia vahvasti katolisella Alsace-Lorrainen alueella, joka oli sodan jälkeen liitetty Ranskaan. Ranskan ulkosuhteissa ulkoministerinä toiminut Aristide Briand ajoi turvallisuuden takaamista neuvotteluilla, kun aiemmat oikeistohallitukset olivat suosineet Saksan painostamista voimankäytöllä. Inflaation vuonna 1925 käynnistämä talouskriisi ajoi vasemmistoliittouman sisäisiin erimielisyyksiin, sillä radikaalit vastustivat sosialistien vaatimusta uusista veroista. Herriot’n hallitus kaatui huhtikuussa 1925 ja sitä seuranneet lyhytikäiset Paul Painlevén ja Aristide Briandin johtamat hallitukset eivät onnistuneet sovittamaan erimielisyyksiä, joten liitto hajosi.


title: Cartel des Gauches

text: Vuoden 1932 vaalien jälkeen radikaalit palasivat valtaan sosialistien tuella, mutta toinen vasemmistoliittouma oli ensimmäistä heikompi ja sen aikana lyhytikäiset hallitukset vaihtuivat usein. Staviskyn tapauksesta seuranneet oikeiston hyökkäykset kaatoivat lopulta radikaalien hallitusvallan helmikuussa 1934. Myöhemmin syntyi uudenlainen keskustan ja vasemmiston liitto, kansanrintama, joka nousi Ranskassa valtaan vuonna 1936.


title: Vapaus käteen jää

text:
Vapaus käteen jää on Haloo Helsinki! -yhtyeen neljänneltä, "Maailma on tehty meitä varten" -studioalbumilta 1. helmikuuta 2013 julkaistu single.
Kappale on Aku Louhimiehen ohjaaman 8-pallo -elokuvan tunnuskappale. Louhimies myös ohjasi kappaleen musiikkivideon.


title: Uolevi Hakavuori

text: Usko Uolevi Ferdinand Hakavuori (vuoteen 1947 "Vuori"; 18. heinäkuuta 1920 Helsinki – 10. tammikuuta 2000) oli suomalainen virkamies, arvoltaan varatuomari.


title: Uolevi Hakavuori

text: Hän suoritti Helsingin yliopistossa ylemmän oikeustutkinnon 1950, sai varatuomarin arvon 1955. Hän oli Maatalousministeriön esittelijä 1950–1959, nuorempi hallitussihteeri 1959–1966, valtioneuvoston kanslian vanhempi hallitussihteeri 1966–1971, hallintoneuvos 1971 ja osastopäällikkö 1973–1982, kansliapäällikkö 1982–1983, sitä ennen virkaa toimittavana 1976–1982.


title: Georges Bonnet

text: Georges-Étienne Bonnet (23. heinäkuuta 1889 Bassillac – 18. kesäkuuta 1973 Pariisi) oli ranskalainen poliitikko, joka toimi Ranskan ulkoministerinä toisen maailmansodan alla huhtikuusta 1938 syyskuuhun 1939. Hän ajoi myönnytyspolitiikkaa Saksan suuntaan.


title: Georges Bonnet

text: Bonnet opiskeli oikeus- ja valtiotiedettä Sorbonnen yliopistossa. Hänen poliittisen uransa varsinaisena sytykkeenä toimi avioliitto tunnetun poliitikon veljentyttären kanssa. Hän työskenteli alkuun virkamiehenä, kunnes tuli valituksi Ranskan edustajainkamariin, jonka jäsenenä toimi 1924–1928 ja 1929–1940. Hallitukseen Bonnet tuli ensi kerran vuonna 1925 alivaltiosihteeriksi ja oli 1930-luvulla useasti ministerinä. Hän kohosi yhdeksi radikaalisosialistien johtajista. Bonnet nimitettiin Ranskan suurlähettilääksi Yhdysvaltoihin vuonna 1936. Seuraavana vuonna hänet kuitenkin kutsuttiin valtiovarainministeriksi Camille Chautempsin hallitukseen ja huhtikuussa 1938 ulkoministeriksi Édouard Daladierin hallitukseen. Bonnet tuki Münchenin sopimusta ja ajoi myönnytyslinjaa Saksan suuntaan aina maailmansodan puhkeamiseen asti. Sodan sytyttyä syyskuussa 1939 hänet siirrettiin oikeusministeriksi, missä tehtävässä hän toimi Daladierin hallituksen kaatumiseen maaliskuussa 1940 saakka.


title: Georges Bonnet

text: Bonnet kannatti kesällä 1940 Ranskan antautumista ja tuki Vichyn hallitusta, joka nimitti hänet kansallisen neuvoston jäseneksi vuosiksi 1941–1942. Hän kuitenkin kieltäytyi vastaanottamasta muita virkoja ja lähti Ranskasta ennen liittoutuneiden Normandian maihinnousua. Sodan jälkeen Bonnet’ta vastaan aiottiin nostaa syyte yhteistyöstä vihollisen kanssa, mutta prosessi keskeytettiin. Hänet erotettiin Radikaalisosialistisesta puolueesta vuonna 1944, hyväksyttiin uudelleen jäseneksi 1952 ja erotettiin toistamiseen 1955, koska hän asettui vastustamaan Pierre Mendès-Francea. Bonnet kuitenkin onnistui palaamaan politiikkaan ja toimi uudelleen edustajainkamarin jäsenenä 1956–1968.


title: Helsinki Seagulls

text: Helsinki Seagulls on suomalainen vuonna 2013 perustettu koripalloseura Helsingistä, jonka miesten edustusjoukkue pelaa Korisliigassa. Joukkue voitti Korisliigassa pronssia kausilla 2016–2017 ja 2017–2018.


title: Helsinki Seagulls

text: Seura perustettiin vuonna 2013, jolloin Torpan Poikien sarjapaikka I-divisioonassa siirrettiin vastaperustetun Helsinki Koripalloseura Oy:n alaisuuteen. Osapuolien tekemän sopimuksen myötä Torpan Poikien edustusjoukkue siirtyi myös osaksi Helsinki Seagullsia. Joukkueen seurahistorian ensimmäiseksi päävalmentajaksi nimettiin Mikko Larkas.


title: Helsinki Seagulls

text: Alkuvuonna 2014 Seagulls sai taakseen mediasijoittaja Kai Mäkelän sekä Janne Kulvikin vaimonsa Sinikan kanssa. Huhtikuussa 2014 joukkue vahvisti taustajoukkojaan entisestään, kun stand up -koomikko Sami Hedberg lähti mukaan joukkueen sijoittajiin. Kauden 2013–2014 päätteeksi Seagulls nousi pääsarjaan voitettuaan nousukarsinnassa BC Nokian voitoin 3–1.


title: Helsinki Seagulls

text: Maaliskuussa 2016 Seagullsin pääomistajat liittyivät Helsinki Garden -monitoimiareenan kehitysyhtiöön. Mediassa on pidetty mahdollisena Seagullsin siirtymistä pelaamaan uudelle areenalle Töölön kisahallista parempien olosuhteiden perässä.


title: Caxias

text: Caxias on kaupunki Brasiliassa, Maranhãon osavaltiossa. Vuonna 2010 kaupungissa oli noin 118 500 asukasta.


title: Kongar-ool Ondar

text: Kongar-ool Borisovich Ondar (myös Kongar-ol Ondar, tuvaksi "Ондар Коңгар-оол Борис оглу, Ondar Konggar-ool Boris oglu", suomeksi Äänekäs-poika Ondarista, 1962 Iyme, Tuva, Neuvostoliitto – 25. heinäkuuta 2013 Kyzyl, Tuvan tasavalta, Venäjä) oli tuvalainen kurkkulaulaja. Hän oli eräs tärkeimmistä kurkkulaulua länsimaissa tunnetuksi tehneistä taiteilijoista. Hän oli myös niin ikään tuvalaisen kurkkulauluorkesterin Alash Ensemble yhtyeen ohjeistaja sekä yhtyeen jäsenten opettaja.


title: Kongar-ool Ondar

text: Kongar-ool syntyi vuonna 1962 Iymen kylässä läntisessä Tuvassa, missä hän sai kuulla kylän vanhimpien kurkkulaulua jo lapsesta lähtien. Paimentolaiset viettivät iltojaan leireissään nauttimalla vähän alkoholia, minkä jälkeen vanhimmat alkoivat laulaa. Ondar alkoi harrastaa kurkkulaulua teini-ikäisenä, vaikkakin Nevuostoliiton määräysten mukaan kurkkulaulu sekä muut tuvalaiset perinteet oli kielletty.


title: Kongar-ool Ondar

text: Kongar-ool ei koskaan tullut tuntemaan isäänsä. Hänen isäpuolensa oli väkivaltainen. Ondar joutui 1980-luvulla kahdesti jopa vankilaan, jälkimmäisellä kertaa neljäksi vuodeksi, tappelusta ja puukotuksesta. Myöhemmin hän kuvaili siperialaisten vankiloiden ankaria olosuhteita televisiohaastatteluissa ja oli omien sanojensa mukaan tuomittu aiheettomasti. Vankila-aikoinaan hän jatkoi lauluharjoittelua ja voitti kansainvälisen kurkkulaulukilpailun vuonna 1992, minkä myötä hän alkoi saada esiintymiskutsuja Eurooppaan ja Yhdysvaltoihin.


title: Kongar-ool Ondar

text: Kongar-ool Yhdysvaltoihin matkustamiseen vaikuttivat myös Ralph Leighton ja Richard Feynman. Fyysikkona tunnettu Feynman oli tutustunut lapsena postimerkkejä kerätessään tuvalaisiin postimerkkeihin ja oli jo pitkään halunnut matkustaa Tuvaan. Neuvostoaikana asia oli kuitenkin pitkään mahdoton toteuttaa. Feynman ehti kuolla vuonna 1988 vähän ennen kuin hän sai kutsun yhdessä Leightonin kanssa Tuvan kulttuuriviranomaisilta. Leighton tapasi Kongar-oolin toisella matkallaan Tuvaan vuonna 1991 ja järjesti tämän esiintymään vuonna 1993 Rose Paradessa, Pasadenassa.


title: Kongar-ool Ondar

text: Länsimaissa Kongar-ool esiintyi kolmesti Rose Paradesissa. Hän esiintyi myös Nashvillen Grand Ole Opryssa ja Washingtonin Kennedy Centerissä yhdessä Ry Cooderin ja Kronos Quartetin kanssa. Hän vieraili myös David Lettermanin Late Show’ssa. Vuonna 1999 Ondar oli mukana Oscar-ehdokasdokumentissa "Genghis Blues". Ondar esiintyi myös muiden merkittävien länsimaisten muusikoiden, kuten Frank Zappan, Willie Nelsonin ja Belá Fleckin kanssa.


title: Kongar-ool Ondar

text: Kotimaassaan Kongar-oolista tuli kansallinen ikoni. Hän käynnisti kurkkulauluopiston, ja hänet valittiin myös kotimaansa parlamenttiin. Kongar-ool Ondar vieraili Haapavesi Folk Music Festivaleilla Suomessa kesällä 1999.


title: Kongar-ool Ondar

text: Kongar-ool kuoli 25.heinäkuuta 2013 Tuvan pääkaupungissa, Kyzylissä. Kongar-ool kuoli aivoverenvuotoleikkauksen jäkeisiin komplikaatioihin.


title: Kongar-ool Ondar

text: Etnomusikologi Theodore Levinin mukaan Kongar-oolin rooli Keski-Aasian laulumusiikin tunnetuksi tekemisessä länsimaissa oli merkittävä ja tärkeämpi kuin kenenkään muun tuvalaisen. Kongar-


title: Kongar-ool Ondar

text: Kongar-ool Ondarin sivusto


title: Karhusaaren kalliomaalaus

text: Karhusaaren kalliomaalaus sijaitsee Konniveden Karhusaaressa Iitissä Kymenlaaksossa. Se on varsin pieni kalliomaalaus, jonka löysi Timo Miettinen vuonna 1976.


title: Karhusaaren kalliomaalaus

text: Karhusaari sijaitsee Konniveden eteläosassa ja sen itärannalla on itään aukeava kallio. Kallion jyrkkä seinämä putoaa maakannakselle, joka sijaitsee rannan tuntumassa puiden siimeksessä. Kalliojyrkänne on hieman kovera, joten se tarjoaa hieman suojaa sään haalistavaa vaikutusta vastaan. Kallio on väriltään vaalean harmaa.


title: Karhusaaren kalliomaalaus

text: Karhusaari kuuluu Kymijoen vesistöön ja sijaitsee hieman ylempänä kuin Vuolenkoski. Paikka on keskisellä paikalla vesistön vesireittejä ajatellen.


title: Karhusaaren kalliomaalaus

text: Maalaus sijaitsee noin 2,5 metriä järven pinnasta ja koostuu muutamasta kuviosta. Kallion pinta on lohjennut aivan kuvakentän keskeltä, joten muutama kuvio saattoi kadota palan mukana. Jäljelle on jäänyt 2−3 hirvieläintä esittävää, ohuilla viivoilla maalattua, kuviota. Ne ovat noin 15 senttimetriä pitkiä ja sijaitsevat molemmin puolin lohkeamaa. Koko kuvakenttä mahtuu 50×70 senttimetrin alalle.


title: Governador Valadares

text: Governador Valadares on kaupunki Brasiliassa, Minas Geraisin osavaltiossa. Vuonna 2010 kaupungissa oli noin 250 300 asukasta.


title: Governador Valadares

text: Kaupunki sijaitsee Doce-joen rannalla. Siellä käydään kauppaa maataloustuotteilla ja jalokivillä. Se sijaitsee Belo Horizonten ja Vitórian välisen rautatien varrella.


title: Guarapuava

text: Guarapuava on kaupunki Brasiliassa, Paranán osavaltiossa. Vuonna 2010 kaupungissa oli noin 153 000 asukasta.


title: Imperatriz

text: Imperatriz on kaupunki Brasiliassa, Maranhãon osavaltiossa. Vuonna 2010 kaupungissa oli noin 234 500 asukasta.


title: Imperatriz

text: Se on osavaltion toiseksi suurin kaupunki ja sijaitsee Tocantins-joen rannalla. Kaupunki on linja-autoreittien solmukohta ja sillä on lentoasema.


title: François de La Rocque

text: François de La Rocque (1885 Cantal – 28. huhtikuuta 1946 Pariisi) oli ranskalainen sotilas ja jyrkän oikeistolainen poliitikko, joka toimi 1930-luvulla Croix de Feu -järjestön ja sen jälkeen itse perustamansa Parti Social Français -puolueen (PSF) johtajana.


title: François de La Rocque

text: La Rocque syntyi vanhaan upseerisukuun ja hänen isänsä oli kenraali. Hän valmistui itse upseeriksi Saint-Cyrin sotilasakatemiasta ja osallistui ensimmäiseen maailmansotaan. Sen jälkeen hän palveli marsalkka Ferdinand Fochin esikunnassa sekä vuosina 1922–1924 Puolassa ja 1924–1928 Marokossa, mutta erosi lopulta armeijasta. Vuonna 1931 La Rocque valittiin kiihkokansallismielisen Croix de Feu -veteraanijärjestön puheenjohtajaksi. Staviskyn tapauksen nostatettua Ranskassa kuohuntaa hän asettui johtamaan Pariisin kaduilla 6. helmikuuta 1934 syntyneitä suurmielenosoituksia, jotka johtivat Édouard Daladierin hallituksen eroon samana iltana. La Rocquella arveltiin olleen tilaisuus jopa vallan kaappaamiseen, mihin hän ei kuitenkaan ryhtynyt. Tapauksen jälkeen Croix de Feun maine kärsi pahoin ja kansanrintamahallitus lakkautti järjestön vuonna 1936. La Rocque perusti sen seuraajaksi Parti Social Français -nimisen oikeistoradikaalin puolueen.


title: François de La Rocque

text: Toisen maailmansodan miehityksen aikana La Rocque alkuun tuki Vichyn hallitusta ja mukautti PSF:n toiminnan uuteen tilanteeseen. Vuodesta 1942 alkaen hän kuitenkin muutti näkemyksiään ja alkoi lähentyä Ranskan vastarintaliikettä. Saksalaiset pidättivät hänet 1943 ja hän vietti sodan loppuajan vankeudessa Saksassa. Sodan jälkeen hän ei enää palannut Ranskan politiikkaan.


title: Marabá

text: Marabá on kaupunki Brasiliassa, Parán osavaltiossa. Vuonna 2010 kaupungissa oli noin 186 000 asukasta.


title: Stan Lynde

text: Myron Stanford "Stan" Lynde (23. syyskuuta 1931 Billings, Montana, Yhdysvallat – 6. elokuuta 2013 Helena, Montana) oli yhdysvaltalainen sarjakuvapiirtäjä ja kirjailija, joka tunnettiin muun muassa sarjakuvistaan Rick O'Shay ja Latigo.


title: Stan Lynde

text: Myron Stanford Lynde syntyi 23. syyskuuta 1931 Montanan Billingsissa. Lynden vanhemmat lukivat hänelle usein sanomalehtien sunnuntainumerojen sarjakuvia. Stan Lynde on myöhemmin kertonut halunneensa sarjakuvapiirtäjäksi jo viisi- tai kuusivuotiaana. Perhe omisti karja- ja lammastilan lähellä Montanan Lodge Grassia ja Crow-intiaanien reservaattia. Lynde julkaisi sarjakuvia jo lukionsa sanomalehdessä ja palvellessaan Korean sodassa hän loi sarjakuvan nimeltä "Ty Foon", jota painettiin laivaston sanomalehdessä. Korean sodan jälkeen Lynde opiskeli journalistiikkaa Montanan yliopistossa. Opiskelujen jälkeen hän työskenteli jonkin aikaa vanhempiensa tilalla, ennen kuin päätti ruveta sarjakuvapiirtäjäksi.


title: Stan Lynde

text: Ostettuaan yhdensuuntaisen lipun New Yorkiin 1950-luvulla, Lynde työskenteli päivisin Wall Street Journalin kuluttaja-asioiden toimittajana. Hän suoritti samalla iltaopintoja School of Visual Arts:issa. Hän kehitteli Rick O'Shay -sarjakuvaa, joka pohjautui hänen nuoruutensa kokemuksiin ja hahmoihin. Sarjakuvaa aloitettiin levittää sanomalehtiin vuonna 1958.


title: Stan Lynde

text: Vuonna 1962 Rick O'Shayta julkaistiin jo sadassa sanomalehdessä, muun muassa The Timesissa. Lynde palasi kotitilalleen Montanaan ja hankki 160 eekkerin karjatilan kotitilansa yhteyteen. Rick O'Shay -sarjakuvaa julkaistiin 20 vuoden ajan, ja sen on arvioitu saavuttaneen 15 miljoonaa lukijaa. Lynde lopetti Rick O'Shayn piirtämisen vuonna 1977 jouduttuaan sopimuskiistoihin sarjakuvan lisensointiyhtiön kanssa. Sarjakuvaa julkaisivat muut piirtäjät ja käsikirjoittajat vuoteen 1981 saakka. Lynde aloitti uuden Latigo-sarjakuvan vuonna 1979 ja piirsi sitä neljän vuoden ajan. Sarjakuvan lopettaminen johtui Lynden mukaan pidempien sarjakuvaseikkailujen suosion laskusta.


title: Stan Lynde

text: Sarjakuvauransa jälkeen Lynde kirjoitti kahdeksan villin lännen romaania, joiden päähahmona oli lakimies Merlin Fanshaw. Hän julkaisi vuonna 2002 myös "Vigilante Moon" -nimisen Montanasta kertovan historiallisen romaanin.


title: Stan Lynde

text: Lynde oli naimisissa ja hänellä oli yhdessä Lynda-vaimonsa kanssa kahdeksan lasta. Hän kuoli syöpään.


title: Paranaguá

text: Paranaguá on kaupunki Brasiliassa, Paranán osavaltiossa. Vuonna 2015 kaupungin arvioitu väkiluku oli 150 660. Kokonaispinta-ala on 826.676 km


title: Paranaguá

text: Kaupungin perustivat vuonna 1585 portugalilaiset löytöretkeilijät. Sen keskustassa on jäljellä joitakin siirtomaa-aikaisia rakennuksia, kuten linnoitus, kirkko ja suihkulähde. 1900-luvun puoliväliin mennessä siitä tuli Brasilian suurin soijapapujen ja kahvin vientisatama.


title: Paranaguá

text: Kaupungin talouselämän sydän on syväsatama, joka on peräisin 1500-luvulla. Siirtomaavallan aikana monet maahanmuuttajat kulkivat sen kautta. Sen kautta kulkee suuri määrä maataloustuotteita, erityisesti maan eteläisillä alueilla kasvatettua viljaa. Sataman kautta kulkee myös autoja, lannoitteita, puutavaraa, paperia, öljytuotteita, suolaa, soijapapuja ja sokeria.


title: Paranaguá

text: Vaikka Paranaguá sijaitsee etelä-Brasiliassa, missä lämpötilat ovat viileämpiä kuin pohjoisessa, se on tunnettu erittäin hiostavista kesistä ja suhteellisen leudoista talvista. Paranaguá on yksi Paranán kuumimpia kaupuneja kesällä. Lämpötila on yli 35 °C melko usein tammikuusta maaliskuun alkupuolelle alussa, mutta harvoin saavuttaa 40 °C. Viilein kuukausi on yleensä heinäkuu, keskimääräinen ylin lämpötila 21–22 °C ja alin noin 13 °C.


title: Evankelisen Ylioppilasliiton Kuoro

text: Evankelisen Ylioppilasliiton Kuoro on suomalainen kuoro, jota johtaa Ahti Kuorokoski.


title: Oil Pollution Act

text: Oil Pollution Act (OPA) on Yhdysvaltain liittovaltaion laki, jonka Yhdysvaltain kongressi hyväksyi vuonna 1990 ja jonka presidentti George H. W. Bush allekirjoitti. Sen tarkoituksena oli nostaa Yhdysvaltain valmiutta estää ja reagoida öljyonnettomuuksiin. Laki solmittiin pian Exxon Valdezin öljyonnettomuuden jälkeen.


title: Oil Pollution Act

text: Exxonin säiliöalus "M/T Exxon Valdez" törmäsi riuttaan Prince William Sound -lahdessa 24. maaliskuuta 1989. Onnettomuudessa vuosi miljoonia gallonia öljyä. Onnettomuuden takia lahdella kuoli satojatuhansia eläimiä ja noin 2 100 kilometriä rantaviivaa saastui. Lisäksi onnettomuus vaikutti suuresti Alaskan talouteen.


title: Oil Pollution Act

text: Onnettomuuden tapahtumisaikaan uudesta öljyvuotoja käsittelevästä laista oli keskusteltu jo noin vuosikymmenen ajan, mutta useita erillisiä lakeja yhdistävää lakia ei oltu saatu sovittua erinäisten erimielisyyksien takia. "Exxon Valdezin" onnettomuus antoi kuitenkin poliittista voimaa uuden lain säätämiseksi. Vaikka uuden lain takana olivat sekä demokraatit, republikaanit, teollisuuden edustajat ja ympäristöjärjestöt lain muodostamisesa kesti 18 kuukautta. Walter B. Jones, Sr. ehdotti sitä 16. maaliskuuta 1989, ja se vahvistettiin 18. elokuuta 1990.


title: Oil Pollution Act

text: Monet pitivät tilannetta ja erityisesti öljyonnettomuuden jälkeistä vastuukysymystä ennen Oil Pollution Actia epäselvänä. OPA selvensi liittovaltion roolia ja antoi kolme mahdollisuutta: liittovaltio voi jatkossa ottaa vuodon puhdistamisen kokonaan vastuulleen, valvoa saastuttajan suorittamaa puhdistusta tai jopa johtaa saastuttajan puhdistusta. Laki teki kuitenkin myös vuodon osapuolet vastuuvelvollisiksi kaikista vuodoista tai vuodon uhkista liikennöitävillä vesireiteillä, rannikoilla ja Yhdysvaltain yksinomaisella talousvyöhykkeellä.


title: Oil Pollution Act

text: OPA lisäsi myös kansallista varautumissuunnitelmaa. Laissa määriteltiin monikerroksinen suunnittelu- ja vastausjärjestelmä öljyonnettomuusvalmiuden nostamiseksi. Jokaisella yhdysvaltalaisella säiliöaluksella, merellisillä öljylaitoksilla ja joillain rannikon laitoksilla oli oltava tarkat valmiussuunnitelma. Ilman hyväksyttyä suunnitelmaa öljyn käsitteleminen, varastoiminen ja kuljettaminen kiellettäisiin.


title: Oil Pollution Act

text: Ennen OPA:ta oltiin pitkään kiistelty kaksirunkoisten säiliöalusten hyödyllisyydestä, ja se oli yksi tekijöistä, jotka hidastivat uuden lain määrittelyä. Kaksirunkoisten alusten vaatijat pitivät kaksirunkoisia aluksia turvallisempana, mutta vastustajat kokivat, että kaksirunkoisten alusten vakaus olisi onnettomuustilanteessa huonompi. Laissa lopulta määriteltiin säiliöalusten kaksirunkoisuus, mutta laissa oli pieniä lievennyksiä aluksen koon ja käyttötarkoituksen mukaan. Vanhoilla aluksille asetettiin erilaisia siirtymävaiheita, ja viimeistään 2015 kaikkien säiliöalusten tulisi olla kaksirunkosiia.


title: Vitória da Conquista

text:
Vitória da Conquista on kaupunki Brasiliassa, Bahian osavaltiossa. Vuonna 2010 kaupungissa oli noin 275 000 asukasta.
Kaupunki sijaitsee Rio de Janeiron ja Salvadorin välisen maantien ja suuren itä–länsisuuntaisen maantien risteyksessä.


title: Senkichi Awaya

text: Senkichi Awaya, jap. 粟屋 仙吉 (7. marraskuuta 1893 - 6. elokuuta 1945) oli japanilainen poliitikko. Hän toimi keisari Hirohiton valtakaudella Hiroshiman pormestarina. Tuolloin pääministerinä olivat toimineet Hideki Tojo, Kuniaki Koiso sekä Suzuki Kantarō. Awaya oli kristitty, ja vastusti salassa Japanin aloittamaa sotaa Yhdysvaltoja vastaan — eli oli pasifisti. Hän olisi joutunut vainotuksi, jos olisi tehnyt tämän julkisesti. Myöskin apulaispormestari oli saanut Awaya:lta, hengenheimolaisena vahvaa taustatukea toimissaan. Miehet työskentelivät yhdessä noin puolentoista vuoden ajan.


title: Senkichi Awaya

text: Thomasin ja Wittsin mukaan, kaupungin eräs kaikkein suosituimmista ja arvostetuimpana ollut pormestari Senkichi Awaya menehtyi perheineen Hiroshiman pommituksessa.


title: Eunice Jepkoech Sum

text: Eunice Jepkoech Sum (s. 10. huhtikuuta 1988 Burnt Forest, Uasin Gishu, Rift Valley) on kenialainen keskimatkojen juoksija.


title: Eunice Jepkoech Sum

text: Sum sijoittui 2010 Kenian-mestaruuskilpailuissa 800 metrillä kolmanneksi, mutta karsiutui Nairobin Afrikan-mestaruuskilpailuissa saman matkan alkuerissä. Seuraavana vuonna hän oli maansa mestaruuskilpailuissa 800 metrillä toinen ja karsiutui Daegun MM-kilpailujen välieräjuoksussa. Vuonna 2012 hän voitti 800 metrillä Kenian-mestaruuden ja sai hopeaa Porto-Novon Afrikan-mestaruuskilpailuissa ajalla 1.59,13. Hän sijoittui Kenian olympiakarsinnoissa 1 500 metrillä toiseksi, mutta karsiutui alkuerissä Lontoon olympialaisissa.


title: Eunice Jepkoech Sum

text: Sum sijoittui 2013 Kenian-mestaruuskilpailuissa 800 metrillä toiseksi ja voitti MM-karsintakilpailun. Hän voitti 800 metrin maailmanmestaruuden Moskovassa ennätyksellään 1.57,38. Seuraavana vuonna hän voitti Kenian-mestaruuden, Glasgow'n Kansainyhteisön kisat ajalla 2.00,31 ja Afrikan-mestaruuden Marrakechissa ajalla 1.59,45. Hän voitti myös maanosien cupin. Hän voitti 2015 Kenian MM-karsinnan ja sai pronssia Pekingin MM-kilpailuissa 2015 ajalla 1.58,18.


title: Eunice Jepkoech Sum

text: Sun sijoittui 2016 Kenian olympiakarsinnassa toiseksi. Rio de Janeiron olympialaisissa hän karsiutui välierissä. Hän oli maansa MM-karsinnassa 2017 toinen, muttei startannut Lontoon MM-kilpailuissa.


title: Gideon Baah

text: Gideon Baah (s. 1. lokakuuta 1991 Accra) on ghanalainen jalkapallopuolustaja, joka pelaa Veikkausliigan FC Hongassa.


title: Gideon Baah

text: Baah on pelannut kotimaassaan Kakyiressa, Zaytunassa, Sporting Saint Mirrenissa ja Asante Kotokossa. Suomessa hän pelasi FC Hongassa sekä HJK:ssa.


title: Gideon Baah

text: Baah on edustanut myös Ghanan miesten maajoukkuetta sekä alle 20-vuotiaiden maajoukkuetta.


title: Gideon Baah

text: Vuonna 2007 Baah voitti kotimaassaan tosi-tv -sarja MNT Soccer Academyn ja hänet palkittiin testileirillä englantilaiseen Chelseaan. Vuonna 2009 Baah teki sopimuksen kotimaansa suurseura Asante Kotokon kanssa.


title: Gideon Baah

text: Vuonna 2013 Baah siirtyi Veikkausliigassa pelanneeseen FC Honkaan, ja pelasi vakuuttavasti voittaen Veikkausliigan vuoden tulokas ja vuoden puolustaja -palkinnot. Kauden jälkeen hän teki kolmen vuoden sopimuksen HJK:n kanssa.


title: Gideon Baah

text: Baah siirtyi helmikuussa 2016 New York Red Bullsiin.


title: Gideon Baah

text: Lokakuussa 2015 Baah sai kutsun Ghanan maajoukkueeseen ja debytoi harjoitusmaaottelussa Kanadaa vastaan tullen vaihdosta kentälle.


title: Unisatu (kappale)

text: ”Unisatu” on suomalaislaulaja Salomonin vuonna 1975 levyttämä musiikkikappale, jolla hän sijoittui samanvuotisen Syksyn sävel -kilpailun toiselle sijalle. Singlelistalla kappale oli parhaimmillaan sijalla viisi joulukuussa 1975. Lisäksi se nousi radion Jokamiehen listan kärkeen.


title: Unisatu (kappale)

text: Kappaleen sävelsi ja sanoitti Fonovox-levy-yhtiön johtaja Henry Haapalainen. Sovituksesta vastasi Seppo Rannikko, joka toimi kappaleen levytyksessä kapellimestarina.


title: Unisatu (kappale)

text: Kappale levytettiin Finnvox-studioilla Helsingissä, kun Syksyn sävel -kilpailun kappaleiden viimeinen jättöpäivä hengitti niskaan. Taustojen äänitys sujui normaalisti, mutta Seppo Rannikon sovittaman laulun nauhoituksessa oli suuria ongelmia, kun Salomon ei millään saanut b-osan alun melodiasta kiinni. Niinpä lauluraitaa äänitettiin tuntikausia aamuyön tunneille asti.


title: Unisatu (kappale)

text: ”Unisatu” menestyi vuoden 1975 Syksyn sävel -kilpailussa hyvin; se sijoittui 112 000 postikorttiäänellä toiseksi, keräten kaikista äänistä noin kolmanneksen. Kilpailun voitti Erkki Liikasen ”Evakkoreki” yli 157 000 äänellä. Menestys näkyi myös levynmyynnissä, sillä ”Unisatu” oli marraskuussa Suomen kuudenneksi ja joulukuussa viidenneksi myydyin single. Kappale nousi myös radion Jokamiehen listan ykköseksi.


title: Unisatu (kappale)

text: Singlen julkaisi Discovox-yhtiö tunnuksella DCS 524. B-puolen kappale oli ”Ei parempaa”, joka oli julkaistu alun perin jo vuonna 1972. Se oli alkujaan Salomonin toisen singlen a-puoli.


title: Unisatu (kappale)

text:
”Unisatu” ilmestyi myös Salomonin esikoisalbumilla "Salomon" vuonna 1976. Se oli levyn yhdestoista raita.
Kappaleesta on tehty jonkin verran cover-versioita. Vuonna 1975 Uniset levytti ”Unisadun” tuoreeltaan kokoelmalevylle "Mitä Suomi soittaa 4". Samana vuonna Pertti Metsärinteen orkesteri taltioi sen toiselle kokoelmalle "Listoilla 4". Vuonna 1987 oli vuorossa Zetor ja vuonna 1990 Ari Klem.


title: Päihteiden haittojen vähentäminen

text: Haittojen vähentämisen politiikalla tarkoitetaan sellaista päihdepolitiikkaa, jossa lähtökohtana on päihteiden käytöstä koituvien kokonaishaittojen minimoiminen. Suomessa päihderiippuvaisille on tarjolla mm. hoitoa ja neuvontaa.


title: Päihteiden haittojen vähentäminen

text: Dekriminalisoinnilla tarkoitetaan päihteen käyttäjien rankaisemisen lopettamista tai vähentämistä. Dekriminalisoimalla laittomaksi määriteltyjen päihteiden käyttö pyritään ehkäisemään käyttäjien syrjäytymistä. Dekriminalisointi helpottaa myös hoitoon hakeutumista, kun käyttäjän ei tarvitse pelätä rangaistusta myönnettyään käyttönsä viranomaisille. Käytön dekriminalisoinnin ajatellaan vapauttavan myös poliisin voimavaroja käyttäjien jahtaamisesta suurempien rikosten selvittämiseen. Dekriminalisoinnin myötä päihteiden käyttö ei ole enää rikosoikeudellinen ongelma vaan sosiaalinen ja lääketieteellinen kysymys. Päihteiden dekriminalisointi on kiistanalainen kysymys.


title: Päihteiden haittojen vähentäminen

text: Erityisten kannabiskahviloiden eli ns. coffee shopien avulla pyritään erottamaan kannabistuotteiden markkinat kovempien aineiden markkinoista. Kun kannabiksen myynti on keskitetty lisensoituihin ja valvottuihin myyntipisteisiin voidaan seurata myytävän tuotteen laatua ja vähentää sen käytöstä koituvia terveyshaittoja. Samalla ehkäistään kannabiksen käyttäjiä luomasta suhteista diilereihin ja rikolliseen alamaailmaan, joilta saisi myös laittomia päihteitä. Kannabiskahviloita on toiminnassa Alankomaissa ja muutamia on avattu myös Espanjassa, Yhdysvalloissa ja Kanadassa.


title: Päihteiden haittojen vähentäminen

text: Neulojen vaihto-ohjelmia on toteutettu useissa kaupungeissa ja valtioissa. Vaihto-ohjelmalla pyritään ehkäisemään tartuntatautien, kuten B- ja C-hepatiitin ja AIDSin leviämistä suonensisäisesti käyttävien keskuudessa. Samalla käyttäjille tarjotaan terveysneuvontaa ja heitä pyritään ohjaamaan hoitoon. Aloitetuilla neulojen vaihto-ohjelmilla on onnistuttu ehkäisemään tartuntatautien leviämistä aineita suonensisäisesti käyttävien keskuudessa ja samalla ehkäistyä tartuntojen leviämistä muun väestön keskuuteen. Suomessa neulojenvaihto aloitettiin ensimmäisen kerran 1997, kun Helsinkiin perustettiin huumeita suonensisäisesti käyttäville suunnattu terveysneuvontapiste. Suomessa arvioidaan olevan noin 20 000 suonensisäistä käyttäjää.


title: Päihteiden haittojen vähentäminen

text: Maailmassa on noin sata kovien huumeiden käyttötilaa, niin sanottua pistoshuonetta eli käyttäjähuonetta. Ensimmäinen käyttäjähuone perustettiin Hollannin Rotterdamiin 1970-luvulla. Hollannissa käyttäjähuoneita on peräti 40 ja Hollannissa on avattu myös alkoholiriippuvaisille ensimmäinen valvottu juomishuone. Käyttäjähuoneita on myös Saksassa, Sveitsissä, Espanjassa, Luxemburgissa, Norjassa, Tanskassa, Australiassa ja Kanadassa. Kanadassa on ollut käyttäjähuone vuodesta 2003, Tanskassa vuodesta 2012 ja Ranskassa vuodesta 2015. Käyttäjähuoneissa suonensisäisesti huumeita käyttävät voivat valvotuissa olosuhteissa annostella aineensa sekä saada terveysneuvontaa ja opastusta, jolla pyritään kannustamaan päihdehuollon palvelujen käyttöön. Tähän ratkaisuun on päädytty paikallisten asukkaiden halusta tehdä kaupungin keskustasta turvallisempi ja siistimpi paikka sekä saada hajautettua katujen kulmissa, puistoissa ja asemilla majailevat päihderiippuvaiset pois keskustasta. Samalla pyrkimyksenä on ollut siirtää käyttö kaduilta ja puistoista sisätiloihin, jolloin kaduille ei jää lojumaan käytettyjä ruiskuja - ja toisaalta käyttäjällä on mahdollisuus ottaa huumeensa valvotuissa olosuhteissa, jolloin myös yliannostukseen kuolemisen riski on pienempi.


title: Päihteiden haittojen vähentäminen

text: Opioideja, kuten heroiinia käyttävien on mahdollista päästä buprenorfiini- tai metadonikorvaushoidon piiriin. Opioidikorvaushoito tuli Suomessa lailliseksi vuonna 2000. Vuonna 2014 sitä sai Suomessa noin 2 500 huumeriippuvaista, joista puolet asuu pääkaupunkiseudulla. Suomalaisessa tutkimuksessa huumeongelmaisia seurattiin kolme vuotta ennen ja jälkeen korvaushoidon aloittamisen, yhteensä kuuden vuoden ajan. Tutkimuksen mukaan korvaushoito vähentää huumeiden käytöstä johtuvaa rikollisuutta alle puoleen siitä, mitä se oli huumeiden käytön aikana.


title: Päihteiden haittojen vähentäminen

text: Eräissä maissa on alettu jakaa käyttäjille heroiinia apteekista reseptillä. Reseptijakelun edellytykset vaihtelevat maittain, mutta yleensä vaaditaan pitkää käyttöhistoria ja useita epäonnistuneita vieroitusyrityksiä. Reseptiheroiinia on perusteltu esittämällä, että toimenpiteen vaikutuksesta oheisrikollisuus kääntyy laskuun, kun käyttäjän ei tarvitse rahoittaa käyttöään tekemällä omaisuusrikoksia. Reseptijakelun avulla saadaan myös siirrettyä aineiden kauppa valvottuihin olosuhteisiin ja siten vähennettyä laittomilla markkinoilla liikkuvien aineiden määrää ja rikollisjärjestöjen tuloja. Eri muotoisia heroiinin reseptijakelun hankkeita on käynnissä ainakin Sveitsissä, Hollannissa, Englannissa, Saksassa, Tanskassa ja Kanadassa. Myös Suomessa hoidettiin sodassa heroiinista riippuvaiseksi tulleita vuosikausia antamalla heille heroiinia.


title: Päihteiden haittojen vähentäminen

text: Useissa Euroopan maissa on aloitettu ekstaasina myytävien pillereiden testaustoiminta, jolloin viranomaiset voivat aktiivisesti seurata laittomien markkinoiden tilannetta ja toisaalta voidaan pienentää ekstaasin käytöstä aiheutuvia riskejä, kun tiedetään pillerin sisältö. Testaaminen on ainoa keino välttää vaarallisia kemikaaleja sisältävien pillerien nauttiminen ja tästä mahdollisesti seuraava kuolema. Kannustamalla käyttäjiä testaamaan pillerinsä vähennetään vaarallisten pillereiden saapumista markkinoille ja samalla ehkäistään vaarallisia aineita sisältävien pillereiden käytöstä johtuvia terveysongelmia ja kuolemantapauksia. A-klinikkasäätiö on suunnitellut Suomeen muuntohuumeiden käyttäjille suunnattua tunnistuspalvelua.


title: Päihteiden haittojen vähentäminen

text: Varhaisen reagoimisen eli ns. Early Warning -hankkeilla pyritään seuraamaan tilannetta laittomilla markkinoilla ja mahdollistaa tiedonkulku viranomaisten ja käyttäjien välillä. Projektien pyrkimyksenä on lisätä viranomaisten tietoa markkinoilla liikkuvista aineista muun muassa pillereiden testauspisteiden kautta saatavista tuloksista. Tällä mahdollistetaan nopea reagointi mikäli uusia tai vaarallisia aineita on päässyt markkinoille. Tällaisissa tilanteissa viranomaiset voivat lähestyä käyttäjiä tiedottein ja varoittaa vaarallisista eristä tai jakaa neuvoa riskejä vähentävistä käyttötavoista. Usein Early Warning -projektia toteutetaan käyttäjien vertaisapu -yhdistysten tai käyttäjäyhteisöjen kanssa yhteistyössä. Tällaisia projekteja on käynnissä useissa Euroopan valtioissa ja niitä ollaan käynnistämässä Suomessa.


title: William P. Clark

text: William Patrick Clark, Jr. (23. lokakuuta 1931 Oxnard, Kalifornia, Yhdysvallat – 10. elokuuta 2013 Shandon, Kalifornia) oli yhdysvaltalainen lakimies, virkamies ja poliitikko, joka palveli useissa korkeissa viroissa presidentti Ronald Reaganin virkakauden aikana. Clark toimi Reaganin hallinnossa apulaisulkoministerinä (), kansallisen turvallisuuden neuvonantajana 1982-1983 sekä Yhdysvaltain sisäministerinä 1983–1985.


title: William P. Clark

text: Clark syntyi Kalifornian Oxnardissa lakimiessukuun. Hänen isoisänsä Robert oli Venturan piirikunnan sheriffi ja Marshal ja isä William Sr. oli Oxnardin poliisipäällikkö. William Clark palveli 1950-luvun puolivälissä armeijan vastavakoilujoukoissa Euroopassa. Hän opiskeli lakia Stanfordin yliopistossa ja Loyola Law Schoolissa. Hän ei koskaan suorittanut yliopistollista arvosanaa, mutta läpäisi kuitenkin lakimiestutkinnon hyväksytysti.


title: William P. Clark

text: Clarkin yhteistyö Ronald Reaganin kanssa alkoi vuonna 1966 Reaganin vaalikampanjassa Venturan piirikunnassa. Clark työskenteli Reaganin ollessa Kalifornian kuvernööri tämän liittovaltionhallinnossa Sacramentossa. Tämän jälkeen Clark nimitettiin virkaan liittovaltion vetoomustuomioistuimeen Los Angelesiin ja myöhemmin liittovaltion korkeimman oikeuden tuomariksi. Reaganin tultua valituksi presidentiksi, Clark seurasi tätä huippuvirkoihin Washingtoniin.


title: William P. Clark

text: Clark toimi kansallisen turvallisuuden neuvonantajana aikaan, jolloin Reagan taivutteli Neuvostoliittoa aserajoituksiin. Hän oli myös pääfilosofeja Reaganin rauhaa voiman kautta -ajattelutavassa. Time-lehti nimesi Clarkin Valkoisen talon vaikutusvaltaisimmaksi mieheksi kansilehtitarinassaan 1983. New York Timesin mukaan Clark oli Reaganin lähin luottohenkilö. Poliittisen uransa jälkeen Clark toimi laki- ja liiketoimintakonsulttina omassa yrityksessään.


title: William P. Clark

text: Vetäydyttyään jukisuudesta Clark suunnitteli yhdessä Joan-vaimonsa kappelin, jonka he lahjoittivat kotikuntaansa Shandoniin. Clark oli uskonnoltaan roomalaiskatollinen ja vakaumuksellinen abortinvastustaja. Clarkilla ja hänen neljä vuotta aiemmin kuolleella vaimollaan oli viisi lasta. Clark kuoli kotimaatilallaan pitkällisen Parkinsonin taudin jälkeen.


title: Hurrikaani Frederic

text: Hurrikaani Frederic oli vuoden 1979 Atlantin hurrikaanikauden kuudes trooppinen sykloni. Se on yksi tuhoisimmista hurrikaaneista, joita on rantautunut Yhdysvaltain Meksikonlahden rannikolle. Vain kolme kuukautta aiemmin perustettu FEMA oli keskeisessä asemassa liittovaltion hätäavun jakamisessa. Myrskyn tieltä evakuoitiin noin 300 000 ihmistä.


title: Maturín

text: Maturín on Monagasin osavaltion pääkaupunki Venezuelassa. Vuonna 2011 siellä oli 447 283 asukasta.


title: Maturín

text: Kaupungin perustivat kapusiinimunkit vuonna 1760.


title: Magnus Ingesson

text: Bengt Magnus Ingesson (s. 18. helmikuuta 1971 Luulaja) on ruotsalainen hiihtovalmentaja ja aktiiviuransa lopettanut maastohiihtäjä.


title: Magnus Ingesson

text: Ingesson saavutti urheilijanurallaan yhden arvokisamitalin, viestin MM-hopean Lahdessa 2001. Hän osallistui myös Salt Lake Cityn talviolympialaisiin 2002, missä hän sijoittui 15 kilometrillä kahdeksanneksi ja 50 kilometrillä 16:nneksi.


title: Magnus Ingesson

text: Ingesson on toiminut Charlotte Kallan henkilökohtaisena valmentajana.


title: Magnus Ingesson

text: Vuonna 2010 Ingessonille myönnettiin yhdessä Joakim Abrahamssonin kanssa Tidningarnas Telegrambyrån urheilujohtajapalkinto.


title: John Mortimer

text: John Mortimer (21. huhtikuuta, 1923 - 16. tammikuuta 2009) oli brittiläinen asianajaja ja kirjailija. Hän kirjoitti näytelmiä, kuunnelmia ja elokuvakäsikirjoituksia sekä omaelämäkerrallisia teoksia.


title: Painin maailmanmestaruuskilpailut 2013

text: Vuoden 2013 painin maailmanmestaruuskilpailut järjestettiin Budapestissa, Unkarissa 16.–22. syyskuuta. Kilpailujen ohjelmassa olivat kreikkalais-roomalainen paini, vapaapaini ja naispaini, joissa kaikissa painittiin seitsemässä painoluokassa. Kilpailupaikkana toimi Budapest Sports Arena. Kyseessä oli viides kerta, kun Budapest isännöi painin MM-kilpailuja.


title: Painin maailmanmestaruuskilpailut 2013

text: Budapestin MM-kilpailut olivat ensimmäiset suurten sääntömuutosten jälkeen käydyt aikuisten MM-kilpailut: muun muassa jaksovoittopainista siirryttiin takaisin kumulatiiviseen pistelaskuun.


title: Painin maailmanmestaruuskilpailut 2013

text: Suomi lähetti Budapestiin viisi kreikkalais-roomalaisen tyylin painijaa ja yhden vapaapainijan. Kreikkalais-roomalaisen painin 66-kiloisten sarjan edustuspaikasta aiottiin järjestää karsintaottelu Sasu Kaasisen ja Tero Välimäen välillä, mutta loukkaantumisten vuoksi karsintaottelu peruttiin, eikä sarjaan lähetetty painijaa.


title: Painin maailmanmestaruuskilpailut 2013

text: Lähde: Painiliitto


title: Lisdeksamfetamiini

text: Lisdeksamfetamiini (L-lysiini-dekstroamfetamiini dimesylaatti) on deksamfetamiinin aihiolääke. FDA:n hyväksymä käyttökohde on ADHD lapsilla ja aikuisilla. Lisdeksamfetamiini on lääkkeenä markkinoilla kauppanimillä Vyvanse ja Elvanse (EU), joissa lisdeksamfetamiini on dimesylaattisuolana. Lisdeksamfetamiini on deksamfetamiinin ja L-lysiini-aminohapon muodostama amidi (aihiolääke), joka hajoaa aktiiviseksi deksamfetamiiniksi suoliston ja haiman hydrolaasientsyymien vaikutuksesta. Koska lisdeksamfetamiini muuttuu vaikuttavaksi deksamfetamiiniksi vasta elimistössä, sen väärinkäytön mahdollisuus on vähäinen. Elvanse-lääkevalmiste on saanut myyntiluvan Suomessa 4. kesäkuuta 2013 ja se luokitellaan Suomessa huumausaineeksi. Lääke on Suomessa rajoitetusti peruskorvattava.


title: Lisdeksamfetamiini

text: Lisdeksamfetamiinin kemiallinen kaava on CHNO, moolimassa 263,379 g/mol ja CAS-numero 608137-32-2.


title: Levern Spencer

text: Levern Donaline Spencer (s. 23. kesäkuuta 1984) on saintlucialainen korkeushyppääjä.


title: Levern Spencer

text: Spencer on opiskellut ja kilpaillut Yhdysvalloissa Georgian yliopiston yleisurheilujoukkueessa. Hänet on myös nähty useasti Suomessa kilpailemassa Eliittikisoissa.


title: Levern Spencer

text: Spencer voitti Pan-Amerikan kisoissa kultaa 2015 tuloksella 194 ja sai pronssia 2007. Kansainyhteisön kisoissa hän saavutti kultaa 2018 tuloksella 195 sekä pronssia 2010 ja 2014. Hän sijoittui kolmanneksi myös alle 18-vuotiaiden MM-kilpailuissa 2001 ja maanosien cupissa 2010 Hän voitti Keski-Amerikan ja Karibian mestaruuden 2001, 2005, 2008, 2009, 2011 ja 2013. MM-kilpailuissa hän sijoittui 11:nneksi Moskovassa 2013 ja 12:nneksi Pekingissä 2015. Sisäratojen MM-kilpailuissa hän oli seitsemäs 2014, viides 2016 ja kymmenes 2018. Hän osallistui myös Rio de Janeiron olympialaisiin vuonna 2016 ja sijoittui finaalin kuudenneksi. Kysessä on Saint Lucian kaikkien aikojen paras olympiasijoitus.


title: Levern Spencer

text: Lähde: IAAF


title: Veikko Honkanen (poliitikko)

text: Veikko Honkanen (6. syyskuuta 1908 – 15. toukokuuta 1999) oli suomalainen kansanedustaja.


title: Veikko Honkanen (poliitikko)

text: Veikko Honkanen syntyi Varpaisjärvellä vuonna 1908. Hän kävi maamieskoulun sekä pienviljelysneuvojaopiston. Sittemmin hän työskenteli maatalouskerhoneuvojana Johanneksessa ja Savonrannalla. Vuonna 1939 hänestä tuli Pudasjärven maatalous- ja asutusneuvoja, jota virkaa hän hoiti vuoteen 1947 saakka. Tämän jälkeen Honkanen siirtyi Pudasjärven Osuuspankin johtajaksi. Vuonna 1952 hänet valittiin Pudasjärven kunnanjohtajaksi.


title: Veikko Honkanen (poliitikko)

text: Veikko Honkanen toimi Maalaisliiton eli myöhemmän Keskustapuolueen kansanedustajana vuosina 1962–1966 ja 1967–1970 Oulun läänin vaalipiiristä. Hän kuului muun muassa laki- ja talousvaliokuntaan ja sosiaalivaliokuntaan. Lisäksi hän toimi presidentin valitsijamiehenä vuosina 1962 ja 1968. Honkasella oli myös useita muita luottamustehtäviä: hän oli muun muassa Pudasjärven kunnanvaltuuston puheenjohtaja, Pohjois-Pohjanmaan maakuntaliiton hallituksen puheenjohtaja, Iijokilaakson kuntain toimikunnan puheenjohtaja ja Suomen kunnallisliiton liittovaltuuston jäsen.


title: Veikko Honkanen (poliitikko)

text: Veikko Honkanen sai ansioistaan kunnallisneuvoksen arvonimen vuonna 1972.


title: Veikko Honkanen (poliitikko)

text: Hänen vanhempansa olivat puuseppä Ville Honkanen ja Eeva Lovisa Leskinen. Vuodesta 1939 lähtien hänen puolisonsa oli Hilja Turtiainen. Hänellä oli neljä lasta: Ahti (s. 1942), Ritva (s. 1944), Tuula (s. 1947) ja Hannu (s. 1958).


title: Veikko Honkanen (poliitikko)

text: Veikko Honkanen valittiin eduskuntaan ensimmäisen kerran Oulun läänin vaalipiirissä vuoden 1962 vaaleissa. Hän toimi kansanedustajana 20. helmikuuta 1962 - 4. huhtikuuta 1966 ja 26. syyskuuta 1967 - 22. maaliskuuta 1970.


title: Joy Seppala

text: Joy Victoria Seppala (syntynyt 25. lokakuuta 1961, Yhdysvallat) on amerikansuomalaiset sukujuuret omaava yhdysvaltalainen sijoittaja. Hän toimii vuonna 1998 perustamansa hedgerahastoyhtiö Sisu Capital Limitedin sijoituspäällikkönä Lontoossa. Aikaisemmin Seppala on työskennellyt muun muassa ranskalaisen Paribas-investointipankin palveluksessa.


title: Joy Seppala

text: Seppala on viime vuosina tullut tunnetuksi englantilaisen jalkapalloseuran Coventry City FC:n omistajana. Sisu Capital hankki konkurssin partaalla olleen seuran omistukseensa joulukuussa 2007. Yhtiön arveltiin sijoittaneen Coventryyn yli 25 miljoonaa puntaa vuoteen 2011 mennessä. Toiminnan ollessa raskaasti tappiollista Sisu Capital vähensi Coventryn rahoitusta ja seura putosi kauden 2011/2012 päätteeksi Englannin kolmanneksi korkeimmalle sarjatasolle ensimmäistä kertaa 48 vuoteen.


title: Joy Seppala

text: Ennen kauden 2013/2014 alkua omistajat ilmoittivat Coventryn siirtyvän pelaamaan kotiottelunsa Coventryn Ricoh Arenalta noin 40 kilometrin päässä sijaitsevaan Northamptonin kaupunkiin. Sisu Capital piti Coventryn kaupungin omistaman stadionin vuokria liian korkeina. Päätös aiheutti seuran kannattajien keskuudessa suurta vastustusta ja on johtanut muun muassa tuhansien ihmisten mielenosoituksiin, jossa Sisu Capitalia on vaadittu luopumaan Coventryn omistajuudesta. Lisäksi yli 13 000 ihmistä allekirjoitti vetoomuksen, jossa joukkuetta vaadittiin pysymään Coventryssä. Myös Coventryn kaupunginhallituksen puheenjohtaja on vedonnut Seppalaan avoimessa kirjeessään.


title: Ruskosiipihaukka

text: Ruskosiipihaukka ("Butastur liventer") on pitkäsiipihaukkojen sukuun kuuluva lintu. Sitä tavataan Kambodžassa, Kiinassa, Indonesiassa, Laosissa, Myanmarissa, Thaimaassa ja Vietnamissa.


title: Ruskosiipihaukka

text: Sen populaation koon on arvioitu olevan 670-6 700 aikuista yksilöä, mutta pienenemässä elinalueiden tuhoutumisen johdosta, joskin se jossain määrin sietää maanviljelykäyttöön siirtymisestä aiheutuvia muutoksia.


title: Ruskosiipihaukka

text: Sen elinpiiriä ovat kuivat savannit, pensaikot ja kosteikot.


title: Ruskosiipihaukka

text: Ruskosiipihaukka on aikuisena 38–43 cm pitkä. Sen pää ja alapuoli on harmaa, ja kruunussa, kaulassa ja rinnassa on juovitusta. Muuten se on päältä punaruskeanharmaa, ja yläpyrstö on kirkkaan punaruskea. Lennossa sen lentosulat ja yläpyrstö ovat yläpuolelta punaruskean pähkinänruskeat, ja alta sen vartalo on harmaa, alasiipien peitinhöyhenet ovat valkoiset ja lentosulat ja alapyrstö ovat harmaat. Nuori lintu on väriltään sameampi ja ruskeampi, ja sen pää on ruskeanharmaa ja päänjuova on valkoinen.


title: Ruskosiipihaukka

text: Laji on kooltaan ja muodoltaan samanlainen kuin muuttolintu harmaanaamahaukka, mutta tuolla lajilla on ruskeampi yläpuoli ja pyrstö, valkoinen kurkku ja ruskea-valkoraitainen vatsa.


title: Ruskosiipihaukka

text: Ruskosiipihaukan ravintoon kuuluvat liskot, pienet nisäkkäät ja suuret hyönteiset. Sen ääntely on kimeä "pit-piu".


title: Gustaf von Kothen

text: Gustaf von Kothen (21. helmikuuta 1778, Kirkkonummi – 26. tammikuuta 1851, Helsinki) oli suomalainen juristi, jonka ura huipentui senaatin jäsenyyteen. Hän aloitti opiskelun Turun akatemiassa 1793 ja sai 1795 todistuksen kelpoisuudesta oikeusvirastoihin. Von Kothen aloitti auskultanttina Turun hovioikeudessa kesällä 1795 ja sai seuraavana vuonna hovioikeuden ylimääräisen notaarin arvon. Hänet nimitettiin keväällä 1797 Ruotsin oikeusrevisiotoimituskunnan ylimääräiseksi kanslistiksi ja Turun hovioikeuden kanslistiksi 1799. Hän yleni hovioikeudessa 1802 ensin ylimääräiseksi viskaaliksi ja sitten notaariksi.


title: Gustaf von Kothen

text: Von Kothen toimi pääkatselmuskomissaarina 1804–1805 katsastettaessa Suomen armeijaa ja laivastoa. Vuonna 1807 hänet nimitettiin Vehmaan tuomiokunnan tuomariksi. Hän osallistui Porvoon valtiopäiville 1809 ja valittiin tällöin siviili- ja talousvaliokunnan sekä ritariston ja aatelin yksityisen valitusvaliokunnan sekä toimitusvaliokunnan jäseneksi. Von Kothen sai laamannin arvon 1811 ja määrättiin seuraavana vuonna jäseneksi Viipurin läänin hallinnon uudelleenjärjestelykomiteaan ja vielä samana vuonna hänet nimitettiin Viipurin lakikunnan laamanniksi. Vuonna 1820 hänet kutsuttiin senaatin talousosaston jäseneksi. Senaatin kamari- ja tilintekotoimituskunnan väliaikaiseksi apulaispäälliköksi hänet nimitettiin 1823 ja päälliköksi 1825. Von Kothen sai valtioneuvoksen arvon 1826 ja todellisen valtioneuvoksen arvon 1833, jolloin hänet siirrettiin senaatin oikeusosaston jäseneksi. Vuonna 1840, kun Helsingin yliopisto vietti 200-vuotisjuhliaan, hänet vihittiin lakitieteen kunniatohtoriksi. Ritarihuoneen johtokunnan jäsenenä von Kothen oli 1825–1848.


title: Gustaf von Kothen

text: Gustaf von Kothenin isä oli Uudenmaan rakuunoiden majuri, vapaaherra Gustaf von Kothen (1748–1808) ja äiti Christina Elisabet Aminoff (1751–1792). Äiti oli ratsumestari Fredric Aminoffin ja tämän ensimmäisen puolison Maria Elisabeth Rotkirchin tytär. Gustaf von Kothenin nuorempi sisar Augusta Eleonora Lovisa von Kothen oli senaattori Jacob Wilhelm Hisingerin puoliso. Gustaf von Kothenin puoliso oli Johanna Agnes Tollet (1784–1835), jonka vanhemmat olivat henkirakuunoiden kapteeni Daniel Tollet ja tämän toinen vaimo Anna Fredrika von Gertten.


title: Mihail Prišvin

text: Mihail Mihailovitš Prišvin (, 4. helmikuuta 1873 Hruštšovon kartano Jeletsin lähellä – 16. tammikuuta 1954 Moskova) oli venäläinen neuvostokirjailija.


title: Mihail Prišvin

text: Mihail Prišvin syntyi kauppiasperheeseen. Hän opiskeli Riian polyteknikumissa ja oli vuoden 1897 ajan vangittuna osallistuttuaan marksilaisen kerhon toimintaan. Loppututkinnon Prišvin suoritti Leipzigin yliopistossa, minkä jälkeen hän työskenteli semstvon agronomina ja ensimmäisen maailmansodan aikana sotakirjeenvaihtajana. Lokakuun vallankumouksen jälkeen hän toimi maalaiskoulujen opettajana.


title: Mihail Prišvin

text: Prišvinin ensimmäinen kertomus ilmestyi vuonna 1906. Hän harrasti perinteentutkimusta ja kansatiedettä ja matkusteli paljon eri puolilla Venäjää. Prišvinin ensimmäinen kirja, matkakuvauskokoelma "V kraju nepuganyh ptits" (”Seudulla jolla linnut eivät pelkää ihmistä”, 1907) perustuu Itä-Karjalaan suuntautuneen matkan vaikutelmiin. Kirjailija tunnetaan erityisesti lyyris-filosofisista luonnonkuvauksistaan, joista parhaita on pienoisromaani "Elämänjuuri" ("Ženšen", 1933). Omaelämäkerrallisia teoksia ovat romaani "Kaštšejeva tsep" (”Vuorenhaltijan kahle”, 1923–1954, julkaistu 1960) ja siihen liittyvä luomistyön kuvaus "Žuravlinaja rodina" (”Kurkien kotimaa”, 1929). Historia ja nykyaika yhdistyvät toisiinsa Karjalaan sijoittuvassa "Keisarin tiessä" ("Osudareva doroga", julkaistu 1957). Monet Prišvinin teoksista on suunnattu lapsille.


title: Mihail Prišvin

text: Prišvin sai postuumisti julkaistuksi myös lapsille suunnattua kirjallisuutta Detskaja literaturan kautta. Esimerkiksi kertomuskokoelma "Lisitškin hleb" ("Ketunleipä") julkaistiin N. Ustinovin kauniisti kuvittamana sadan tuhannen painoksena vuonna 1973. Se sisältää muutamia liikuttavia luontokertomuksia.


title: Risto Myyrä

text: Risto Väinö Juhani Myyrä (s. 16. heinäkuuta 1942, Lahti) on suomalainen entinen kiekonheittäjä. Myyrällä oli vuonna 1971 hallussaan 62,74.


title: Risto Myyrä

text: Myyrä voitti Kalevan kisoissa SM-hopeaa vuosina 1971 ja 1984 sekä SM-pronssia vuonna 1972. Vuoden 1971 Helsingin EM-kisoissa hän sijoittui kahdenneksitoista. Uransa alkupuolella Myyrä kilpaili SM-tasolla myös kolmiloikassa ja kymmenottelussa sekä kilpaili kiekonheiton ohella kuulantyönnössä (ennätys 17,20 vuodelta 1982).


title: Risto Myyrä

text: Seuratasolla Myyrä edusti muun muassa Lahden Ahkeraa ja häntä valmensivat Simo Helminen ja Ilmari Nieminen.


title: Hans Westerback

text: Hans "Hasse" Westerback (12. marraskuuta 1947 – 23. kesäkuuta 2013) oli suomalainen liikemies ja matkanjärjestäjä. Vuonna 1979 hän perusti edullisiin etelänmatkohin erikoistuneen Hassen Matkat -yhtiön Turkuun, joka aloitti toimintansa tilauslennoilla Rodokselle. Pian yhtiö kasvoi valtakunnalliseksi ja se oli 1980-luvulla Suomen suurin ja kannattavin matkatoimisto. Westerback myi yrityksen vuonna 1988 Rantasipi -hotelliketjun silloiselle omistajalle Karisma Investille. Tämän jälkeen hän käytännössä luopui yrittäjyydestä ja jatkoi uraansa sijoittajana. Westerback menehtyi vakavaan sydänsairauteen 65 vuoden ikäisenä.


title: Carl Adam Avellan

text: Carl Adam Avellan (aateloituna Adlerstjerna) (9. syyskuuta 1776, Viapori, Helsinki – 27. elokuuta 1857, Turku) oli suomalainen juristi, joka eteni urallaan senaatin oikeusosaston jäseneksi ja Vaasan hovioikeuden presidentiksi. Hän tuli ylioppilaaksi Turun akatemiaan 1790 ja suoritti lakitieteen tutkinnon 1793. Auskultantiksi Turun hovioikeuteen hän pääsi 1794 ja 1795 hänet nimitettiin hovioikeuden ylimääräiseksi notaariksi, 1799 kanslistiksi, 1800 ylimääräiseksi viskaaliksi, 1800 notaariksi, 1806 varakanneviskaaliksi, 1808 sihteeriksi ja 1809 asessoriksi. Vuonna 1814 Avellan määrättiin jäseneksi komissioniin, jonka tehtävänä oli lakikokoelman tarkastus. Turun hovioikeuden hovioikeudenneuvokseksi hänet nimitettiin 1816 ja hovioikeuden varapresidentiksi 1826.